title: Vittorio Veneton taistelu

text: Taistelussa vastakkain olivat Italia ja Itävalta-Unkari. Italia löi Itävalta-Unkarin hävittyään ensin Caporetton taistelun syksyllä 1917 ja sitten voitettuaan sitä seuranneen Piavejoen taistelun kesäkuussa 1918. Taistelun päätyttyä Itävalta-Unkari hajosi.


title: Vittorio Veneton taistelu

text: Italian joukkoja johti kenraali Armando Diaz.


title: Afrikkalaistunut mehiläinen

text: Afrikkalaistunut mehiläinen (myös tappajamehiläinen) on afrikkalaisen tarhamehiläisen ("Apis mellifera scutellata") ja erilaisten eurooppalaisten lajien, kuten tarhamehiläisen ("Apis mellifera") hyvin aggressiivinen risteymä.


title: Afrikkalaistunut mehiläinen

text: Brasilialainen genetiikan tutkija Warwick Estevam Kerr toi vuonna 1956 Afrikan eteläosista joitain kymmeniä afrikkalaisen mehiläisrodun kuningattaria Brasiliaan. Nämä kuningattaret laitettiin eurooppalaisten lajitoverien yhdyskuntiin tarkoituksena jalostaa näitä paremmin tropiikkiin sopeutuviksi, tuottoisammiksi ja taudinkestävimmiksi. Risteytyksessä toivottiin afrikkalaisten mehiläisten pisteliäisyyden ja parveilunhalun laimenemista. Vuonna 1957 mehiläispesien lentoaukoista vahingossa poistettiin sulkuristikot, jotka estivät kuningattarien ja kuhnureiden karkaamisen. Tämän seurauksena mehiläisparvet lensivät ympäröivään metsään.


title: Afrikkalaistunut mehiläinen

text: Karkuun päässeet mehiläiset risteytyivät eurooppalaisten mehiläisten kanssa. Afrikkalaisten mehiläisten ärhäkkyys periytyi tehokkaammin kuin eurooppalaisten mehiläisten lauhkeus. Tästä seurauksena ovat hyvin aggressiiviset afrikkalaistuneet mehiläiset, joita kutsutaan myös "tappajamehiläisiksi".


title: Afrikkalaistunut mehiläinen

text: Vuonna 1957 tapahtuneen karkaamisen jälkeen afrikkalaistuneet mehiläiset levisivät nopeasti. Etelä- ja Keski-Amerikkaan ne levittäytyivät 300–500 kilometrin vuosivauhdilla. Ne ovat levinneet koko Etelä-Amerikkaan lukuun ottamatta mantereen eteläisintä kärkeä. Pohjois-Amerikan eteläosiin ne ovat levinneet viime vuosikymmenten aikana.


title: Afrikkalaistunut mehiläinen

text: Brasiliassa oli ennen risteytyskokeita pidetty noin 160 vuotta eurooppalaisia mehiläisiä. Afrikkalaistuneiden mehiläisten aloitettua levittäytymisensä moni mehiläishoitaja lopetti työt, sillä he eivät katsoneet voivansa oppia uusia mehiläistenhoitomenetelmiä. Hunajantuotanto kääntyi tällöin laskuun. Nykyään suurin osa mehiläishoitajista työskentelee afrikkalaistuneiden mehiläisten kanssa, koska Latinalaisen Amerikan trooppisessa osassa laji menestyy paremmin kuin eurooppalainen mehiläinen. Lisäksi afrikkalaistunut mehiläinen sietää varroapunkkia, joka on mehiläisen loispunkki. Afrikkalaistuneiden mehiläisten myötä hunajantuotanto on huomattavasti noussut. Muut Etelä-Amerikan maat ovat toipuneet Brasiliaa hitaammin.


title: Afrikkalaistunut mehiläinen

text: Jotkut tutkijat ovat arvioineet afrikkalaistuneen mehiläisen leviävän Kanadaan saakka. Suurin osa tutkijoista uskoo kuitenkin leviämisen pysähtyvän Yhdysvaltain lounais- ja kaakkoisosiin. Euroopassa afrikkalaistuneen mehiläisen talvehtimiskyky ei riitä.


title: Afrikkalaistunut mehiläinen

text:
Suuri määrä ihmisiä on kuollut afrikkalaistuneiden mehiläisten pistoihin. Tosin useimmissa tapauksissa on ollut kyse uhreista, jotka eivät ole kyenneet pakenemaan mehiläisten hyökkäystä riittävän nopeasti. Erityisen alttiita ovat vanhukset, sillä yhdysvaltalaisten tilastojen mukaan jo 40–50 pistoa voi aiheuttaa kuoleman vanhukselle. Myös allergikot ovat vaarassa, sillä yksikin tappajamehiläisen pisto saattaa aiheuttaa kuoleman. Tämä pätee tosin myös eurooppalaiseen mehiläiseen. Etelä- ja Keski-Amerikassa on selviydytty hengissä jopa 300–500:sta pistosta. Sanotaan, että kalkkarokäärmeen puremaa vastaa 500 tappajamehiläisen pistoa. Afrikkalaistuneen mehiläisen myrkky ei eroa juurikaan eurooppalaisen myrkystä, ja sitä saattaa olla afrikkalaistuneessa mehiläisessä jopa vähemmän kuin eurooppalaisessa mehiläisessä.
Afrikkalaistuneet mehiläiset havaitsevat alueella liikkujan kauempaa ja puolustavat pesäänsä suuremmin joukoin. Lisäksi ne pysyvät pitempään hälytystilassa ja ajavat tunkeilijoita pitempään takaa. Afrikkalaistuneiden mehiläisten pesää ei tarvitse edes häiritä, sillä mehiläiset havaitsevat alueella liikkuvat ihmiset. Tappajamehiläisten tiedetään käyneen myös koirien, hevosten ja nautojen kimppuun.


title: Afrikkalaistunut mehiläinen

text: Toisin kuin monesti kuvitellaan, afrikkalaistuneet mehiläiset eivät ryntäile paikasta toiseen suurina parvina uutta uhria etsien, sillä ne hyökkäävät vain, jos tuntevat olonsa uhatuksi.


title: Afrikkalaistunut mehiläinen

text: Lajin uusilla elinalueilla esiintyy ongelmia, sillä ihmiset eivät tunne lajin tapoja. Afrikkalaistuneet mehiläiset yrittävät pesiä kaupungeissa ja lisäksi parveilevat vuoden ympäri.


title: Afrikkalaistunut mehiläinen

text: Afrikkalaistuneiden mehiläisten vihaisuuteen ja käyttäytymiseen vaikuttavat perintötekijöitä enemmän ilmasto-olot. Joidenkin arveluiden mukaan eurooppalainen mehiläinen pystyy paremmin pitämään puoliaan lauhkeassa ilmastossa.


title: Afrikkalaistunut mehiläinen

text: Pohjois- ja Keski-Amerikassa on pyritty vähentämään afrikkalaistuneiden mehiläisten aggressiivisuutta käyttämällä jalostuksessa eurooppalaisemoja.


title: Keryks

text: Keryks (, ”airut”) oli kreikkalaisessa mytologiassa joko Eumolpoksen tai Aglauroksen ja Hermeen, jumalten sanansaattajan, poika. Häntä pidetään yhtenä Eleusiin ensimmäisistä Demeterin pappeista, joka oli vihkiytynyt Eleusiin mysteereiden saloihin.


title: Keryks

text: Keryksistä tuli kantaisä "keryksien" pappissuvulle, jonka joukosta valittiin kulttimenoihin henkilö "hierokeryksin", uhriairuen, ja "dadukhoksen", soihdunkantajan, tehtäviin.


title: Ernst Schybergson

text: Ernst Schybergson (29. tammikuuta 1891 Helsinki – 17. maaliskuuta 1966 Helsinki) oli suomalainen urheilija, jonka lajeina olivat tennis, jalkapallo ja jousiammunta. Hän toimi seuroissa Helsingin Unitas sekä Kronohagens Idrottsförening.


title: Ernst Schybergson

text: Tenniksessä Schybergson karsiutui vuoden 1924 kesäolympialaisissa 1. kierroksella kaksinpelissä. Nelinpelissä hän selvisi toiselle kierrokselle parinaan Arne Grahn. SM-tasolla hän voitti kultaa vuonna 1914 nelinpelissä parinaan Carl Viktor Sandelin.


title: Ernst Schybergson

text: Jalkapallossa hän voitti kultaa Unitaksen riveissä vuonna 1908, jolloin lajin SM-mitaleista ensi kertaa kamppailtiin. Hän pelasi myös Suomen jalkapallomaajoukkueen ensimmäisessä ottelussa vuonna 1911 Ruotsia vastaan. Vuosina 1912–1914 hän oli Suomen Palloliiton hallituksen jäsenenä.


title: Ernst Schybergson

text: Jousiammunnassa Schybergson oli 25. vuoden 1934 maailmanmestaruuskilpailuissa. Hän oli myös ensimmäinen lajin maailmanmestaruuskilpailuihin osallistunut suomalainen.


title: Ernst Schybergson

text: Schybergson toimi Finlands Tandläkarförbundin puheenjohtajana 1931–1934 sekä Suomen Tennisliiton puheenjohtajana 1935–1937.


title: Ernst Schybergson

text: Schybergson oli koulutukseltaan hammaslääketieteen lisensiaatti ja ammatiltaan hammaslääkäri. Hän julkaisi myös kirjat "Verkkopallopeli – Lawn-tennis" (1915) sekä "Lawn-Tennis" (1916). Lisäksi hän kirjoitti tenniksestä "Olympiakisat II "-kirjaan (1924).


title: Ernst Schybergson

text: Hänen veljensä Lars ja Richard edustivat Suomea maajoukkuetasolla muun muassa jalkapallossa. Tytär Anna Märta Louise Schybergson voitti tenniksen nuorten kaksin- ja nelinpelin Suomenmestaruuden vuonna 1947.


title: Universidad de Las Palmas CF

text: Universidad de Las Palmas de Gran Canaria Club de Fútbol on jalkapalloseura Las Palmasista, Gran Canarian saarelta. Seuran edustusjoukkue pelaa Espanjan kolmanneksi korkeimmalla sarjatasolla Segunda División B:ssä. Sen kotistadion on 3 000 -paikkainen Estadio Pepe Gonçalvez.


title: Universidad de Las Palmas CF

text: Universidad de Las Palmas de Gran Canaria Club de Fútbol on perustettu vuonna 1994. Tercera Divisióniin joukkue nousi ensimmäistä kertaa kaudeksi 1997–1998, josta joukkue nousi Segunda B:hen heti seuraavaksi kaudeksi. Kauden 1999–2000 joukkue nousi Segunda Divisióniin, mutta visiitti jäi vain kauden mittaiseksi.


title: Universidad de Las Palmas CF

text: Historiansa aikana Universidad de Las Palmas CF on pelannut kaikkiaan yhden kauden Segunda Divisiónissa, 9 kautta Segunda División B:ssä ja yhden kauden Tercera Divisiónissa.


title: Luettelo superroistoista

text: Tämä on luettelo superroistoista. Lista on epätäydellinen.


title: Luettelo superroistoista

text: Marvel ja DC Comics ovat maailman suurimmat supersankarisarjakuvien kustantajat


title: Tarkoin vartioidut junat

text: Tarkoin vartioidut junat ("Ostře sledované vlaky") on vuonna 1966 valmistunut tšekkoslovakialainen draamakomedia, jonka ohjasi Jiří Menzel. Elokuva kuvattiin Barrandov Studiolla, Prahassa.


title: Tarkoin vartioidut junat

text: Elokuva perustuu Bohumil Hrabalin tarinaan, jossa seurataan pojan vaiheita ja työskentelyä juna-asemalla saksalaisten miehittämässä Tšekkoslovakiassa toisen maailmansodan aikana.


title: Tarkoin vartioidut junat

text: Elokuva voitti Oscar-palkinnon parhaana vieraskielisenä elokuvana vuonna 1967.


title: Jordan Pruitt

text: Jordan Lynne Pruitt (s. 19. toukokuuta 1991 Loganville, Georgia) on yhdysvaltalainen laulaja ja lauluntekijä. Pruittilla on sopimus Hollywood Recordsin kanssa.


title: Jordan Pruitt

text: Pruitt aloitti gospel-tyylisten laulujen laulamisen kirkossa 4-vuotiaana, ja laulujen kirjoittamisen 9-vuotiaana. Pruitt solmi levytyssopimuksen Hollywood Recordsin kanssa ensimmäisen albumin tuottajiin kuuluneen Keith Thomasin kuultua Pruittin tekemän demonauhan Franklinissa, Tennesseessä. Hänen ensimmäinen singlensä oli nimeltään ""Outside Looking In"" ja sitä käytettiin Disney-elokuvassa "Read It and Weep". Jordan teki myös coverin Sisten Sledgen "We Are Family" -kappaleesta. Hänen ensimmäinen albuminsa, "No Ordinary Girl", ilmestyi 6. helmikuuta 2007.


title: Jordan Pruitt

text: Pruitt on konsertoinut yhdessä The Cheetah Girlsien kanssa ja oli mukana High School Musical: The Concert -kiertueella. Pruittin toinen albumi, 12 kappaletta sisältävä Permission to Fly, ilmestyi vuonna 2008. Albumilta on julkaistu kaksi singleä, "One Love" ja "My Shoes".


title: Vaasan

text: Vaasan Oy eli Vaasan on suomalainen leipomoalan yritys, jolla on toimintaa Suomen lisäksi myös Baltian maissa. Vaasan on leiponut Suomessa jo vuodesta 1849 lähtien, mikä tekee siitä toiseksi vanhimman leipomon ja vanhimman valtakunnallisen leipomoalan toimijan Suomessa.


title: Vaasan

text: Vaasanin tuotevalikoima koostuu tuoreista leivistä ja leipomotuotteista, joita se markkinoi paikallisesti tunnetuilla ja arvostetuilla tuotemerkeillä. Ne ovat Vaasan Suomessa, Leibur Virossa, Hanzas Maiznicas Latviassa ja Vilniaus Duona Liettuassa.


title: Vaasan

text: Vaasanilla on yhteensä 12 leipomoa, joista kahdeksan sijaitsee Suomessa, yksi Virossa, yksi Latviassa ja kaksi Liettuassa.


title: Vaasan

text: Vuodesta 2015 Vaasan on ollut osa kansainvälistä leipomokonsernia Lantmännen Unibakea. Vuonna 2016 Vaasanin liikevaihto Baltian toiminnot mukaan lukien oli 176 miljoonaa euroa ja se työllisti yhteensä noin 1 400 henkilöä (31.12.2016).


title: Vaasan

text: Vaasan valmistaa tuoreita leipiä ja leipomotuoteita panostaen vahvasti ruis- ja kauraleipiin. Se toimittaa tuoreita leipomotuotteita yhteensä 6 000 vähittäiskauppaan päivittäin. Tunnettuja Vaasan-tuotteita Suomen markkinoilla ovat muun muassa Vaasan Ruispalat, Vaasan Kauratyynyt ja Vaasan Taika.


title: Vaasan

text: Vaasanista tuli 2015 yrityskaupan seurauksena osa kansainvälistä leipomokonsernia, Lantmännen Unibakea, joka kuuluu 25 000 ruotsalaisen maanviljelijän omistamaan Lantmännen-monialakonserniin. Vaasan Oy valmistaa nykyään vain tuoreita leipomotuotteita, sillä sen leivonnaispakasteliiketoiminta on sulautettu osaksi sen sisaryritystä Lantmännen Unibake Suomea ja näkkileivät ja hapankorput – liiketoiminta puolestaan on yhdistetty osaksi Lantmännen Cerealiaa, jonka tuotevalikoimiin kuuluvat viljapohjaiset tuotteet, kuten jauhot, aamiaishiutaleet, pasta sekä valmisateriat.


title: Vaasan

text: Lantmännen on yksi Euroopan suurimpia toimijoita bioenergia-, kone-, maatalous- ja elintarviketoimialoilla. Yhdessä Lantmännenin kanssa Vaasan panostaa tutkimukseen ja tuotekehitykseen sekä kestävään kehitykseen ja kantaa vastuunsa koko toimitusketjussa pellosta pöytään.


title: Vaasan

text: Yrityksen historia alkaa vuodesta 1849, jolloin August Alexander Levón perusti Vaasaan ruisjauhojen jauhamiseen keskittyneen Vaasan Höyrymyllyn. Vuonna 1904 perusti vaasalaisten Schaumanien omaisuudesta vastaava Hanna Schauman Vaasan Höyryleipomon, joka alkoi valmistaa leipomotuotteita.


title: Vaasan

text: Vaasan Höyryleipomo muuttui Vaasanmyllyksi vuonna 1981, ja seuraavana vuonna Suomen Sokeri (myöh. Cultor, nyk. Danisco) hankki Vaasanmyllyn omistukseensa. Koko maan kattava leipomoketju Vaasan Leipomot perustettiin vuonna 1990. EQT Scandinavia II -pääomarahasto osti leivontatoimialan Cultorilta vuonna 1998 ja ryhtyi muodostamaan siitä Vaasan & Vaasan -konsernia.


title: Vaasan

text: Kansainvälinen pääomasijoittaja Lion Capital osti vuonna 2007 Vaasan & Vaasan -konsernin, jonka nimi muuttui Vaasan-konserniksi vuonna 2009.


title: Vaasan

text: Tammikuussa 2015 ilmoitettiin, että pohjoismainen elintarvikejätti Lantmännen ostaa Vaasan Groupin sijoitusyhtiö Lion Capitalilta. Kauppa toteutui vuoden 2015 puolivälissä.


title: Real Jaén

text: Real Jaén Club de Fútbol on jalkapalloseura Jaénista Espanjasta. Joukkue pelaa tällä hetkellä Espanjan kolmanneksi korkeimmalla sarjatasolla Segunda División B:ssä. Joukkue pelaa kotiottelunsa Nuevo Estadio de la Victorialla, joka on rakennettu vuonna 2001. Real Jaén on perustettu vuonna 1922 ja historiansa aikana se on muun muassa pelannut yhteensä 3 kautta Espanjan pääsarjassa.


title: Real Jaén

text: Joukkue on pelannut historiansa saatossa 3 kautta Primera Divisiónissa, 15 kautta Segunda Divisiónissa, 23 kautta Segunda División B:ssä ja 24 kautta Tercera Divisiónissa.


title: Edgar Álvarez

text: Edgar Álvarez (oik. Edgard Anthony Álvarez Reyes, s. 18. tammikuuta 1980 Puerto Cortes, Honduras) on hondurasilainen jalkapalloilija, joka pelaa monipuolisesti oikealla keskikentällä, puolustajana ja hyökkääjänä. Hänet tunnetaan erityisen nopeana juoksijana. Álvarez pelaa tällä hetkellä Serie B:n Livornossa.


title: Edgar Álvarez

text: Álvarez pelasi pitkään kotimaassaan Platensen paidassa, josta hän siirtyi uruguaylaiseen Peñaroliin. Joukkue lainasi hänet heti ensimmäisen kauden jälkeen Italiaan Cagliariin ja kaudella 2005–2006 AS Romaan. Menestyksekkään lainakauden jälkeen Roomassa joukkue maksoi 1,5 miljoonaa euroa Peñarolille Álvarezista. Roma kuitenkin lainasi hänet heti Messinaan ja myöhemmin kaudeksi 2007–2008 Livornoon.


title: Phoenixin valot

text: Phoenixin valot olivat Yhdysvaltain Arizonan osavaltion pääkaupungin ilmatilassa 13. maaliskuuta vuonna 1997 havaittu joukko useasta suunnasta nähtyjä, suhteessa toisiinsa paikallaan pysyneitä valoja jotka havaittiin liikkuvan yhtenäisenä kokonaisuutena. Havainnon kuluessa valojen ympärillä nähtiin yhtenäinen rakenne.


title: Phoenixin valot

text: Phoenixin valoista tehtiin ilmoituksia kello 19.30 ja 22.30 välillä (paikallista aikaa, MST) Arizonan kaupunkien lisäksi myös naapuriosavaltio Nevadasta ja Meksikossa Yhdysvaltain rajan tuntumassa sijaitsevasta Sonoran osavaltiosta.


title: Phoenixin valot

text: Phoenixin valoilmiö oli V-kirjaimen muotoinen, täysin selkeä, selvä- ja terävärajainen musta kohde jossa oli viisi suurta valoa: yksi keulassa, ja kaksi siivekkeissä symmetrisesti tasaisin välein. Siivekkeet olivat koko matkaltaan tasaleveät, yli 200 m pitkät, kärjistään suorakaiteen muotoiset ja noin 60° kulmassa toisiinsa nähden. Arvioidun koon perusteella esimerkiksi Boeing 747 -matkustajakone olisi mahtunut siivekkeiden väliin.


title: Phoenixin valot

text:
Koon lisäksi havaitsijat kiinnittivät huomiota kohteen hitaaseen liikkeeseen. Eräs perhe havaitsi kohteen suoraan sen alta, jolloin he voivat todeta sen peittävän taakseen jääviä kohteita kuten lähistön vuorenhuiput ja tähtiä, jotka toisaalta näkyivät siivekkeiden välistä.
Havainnon äänettömyys oli toinen erikoinen huomio valojen intensiivisyyden lisäksi.


title: Phoenixin valot

text: Kaikki havaitsijat saattoivat todeta valojen pysyvän sijainnin suhteessa toisiinsa sekä äänettömyyden. Valot havaittiin toisistaan riippumatta useista eri suunnista, minkä lisäksi saatiin useita valokuvia sekä videokuvaa. Kohde lensi myös Sky Harbor - lentokentän ilmatilan läpi ja sen havaitsi sekä henkilökunta että laskeutumassa ollut kone, josta kerrottiin kohteen lentäneen ylitseen.


title: Phoenixin valot

text: Yhdysvaltain ilmavoimien virallisen selityksen mukaan valoilmiöt aiheutti alueella harjoitelleet A-10 Thunderbolt II -tyyppiset maataistelukoneet, joista yksi ampui hätäraketteja. Selityksessä on nähty olevan puutteita, joista tärkeimpänä harjoituksen ajankohta verrattuna havainnon ajankohtaan.


title: New York Knicks

text: New York Knickerbockers, paremmin tunnettu nimellä Knicks on yhdysvaltalainen ammattilaiskoripalloseura New Yorkista, joka pelaa NBA-liigan Itäisen Konferensin Atlantic-divisioonassa. Vuonna 1946 perustettu Knicks on yksi NBA:ta edeltäneen BAA-liigan perustajajoukkueista ja Boston Celticsin ohella ainoa NBA:n alkuperäisistä joukkueista, joka pelaa edelleen perustamispaikkakunnallaan. Joukkueen kotiareena on Manhattanilla sijaitseva Madison Square Garden.


title: New York Knicks

text: Joukkueen menestysvuodet ajoittuvat 1950-luvulle, jolloin Knicks pelasi kolmesti liigan finaaleissa, 1970-luvulle, jolloin joukkue voitti kaksi kertaa NBA-mestaruuden (1970 ja 1973) ja 1990-luvulle joukkueen selvitessä kahdesti finaaleihin. Tunnetuimpia Knicks-pelaajia ovat muun muassa Dick Barnett, Bill Bradley, Carl Braun, Dave DeBusschere, Patrick Ewing, Walt Frazier, Harry Gallatin, Phil Jackson, Jerry Lucas, Dick McGuire, Earl Monroe, Charles Oakley ja Willis Reed.


title: New York Knicks

text: 6. kesäkuuta 1946 joukko liikemiehiä kokoontui New Yorkin Commodore-hotellissa ja perusti uuden ammattilaiskoripallosarjan, Basketball Association of American (BAA). Knickerbockers-nimen saanutta ja Madison Square Gardenille asettunutta joukkuetta ryhtyi johtamaan yliopistokoripallopromoottori Ned Irish.


title: New York Knicks

text: Ensimmäisen päävalmentajansa, Neil Colahanin luotsaama Knicks kohtasi koko BAA-liigan avausottelussa 1. marraskuuta 1946 Toronto Huskiesin Maple Leaf Gardensissa. Kymmenen ensimmäisen kauden aikana Knicks raivasi tiensä joka vuosi pudotuspeleihin, joista yhdeksän kertaa Colahania seuranneen Joe Lapchickin valmentamana. Knicks pelasi kolmesti peräkkäin NBA:n finaaleissa, mutta hävisi vuonna 1951 Rochester Royalsille ja vuosina 1952 sekä 1953 sen aikaiselle kärkijoukkueelle, Minneapolis Lakersille. Alkuvuosien menestysjoukkueen runkopelaajia olivat ensimmäisenä yli 10 000 pistettä Knicksille tehnyt Carl Braun, ennätykselliset 610 peräkkäistä ottelua joukkueessa pelannut Harry Gallatin, yksi aikansa parhaista pelintekijöistä Dick McGuire ja ensimmäisinä afroamerikkalaisina pelaajina NBA:ssa vaikuttanut Nathaniel Clifton.


title: New York Knicks

text: Lapchickin palatessa yliopistovalmentajaksi kymmenen kauden pudotuspeliputkea (1946–1956) seurasi kymmenen heikompaa kautta, jolloin Knicks selvisi vain kerran pudotuspelien ensimmäiselle kierrokselle. Joukkueen aallonpohja osui 1960-luvun alkuun Knicksin jäädessä seitsemän kertaa peräkkäin divisioonansa jumboksi. Kaudella 1962–1963 Knicks päätti runkosarjan ennätyksellisen huonoon 21 voittoa, 59 tappiota -lopputulokseen. Tätä edeltävän kauden pahin nöyryytys oli Wilt Chamberlainin kuuluisa sadan pisteen ottelu Knicksiä vastaan maaliskuussa 1962. 1950–1960-lukujen vaihteen yksinäisenä tähtenä joukkueen riveissä vaikutti pistenikkari Richie Guerin, kuusinkertainen , josta tuli ensimmäinen yli 50 pistettä Knicksille yhdessä ottelussa tehnyt pelaaja hänen heittäessä 57 pistettä Syracuse Nationalsia vastaan joulukuussa 1959.


title: New York Knicks

text: Liigan pohjalla rämpineen Knicksin uuden, menestyvämmän joukkueen rakentaminen alkoi 1964, kun Knicks varasi sentteri Willis Reedin pelioikeudet. Reed valittiin kauden 1964–1965 parhaaksi tulokkaaksi. Dick Barnett siirtyi Knicksiin kesällä 1965 ja entisen Knicks-pelaajan Dick McGuiren valmentama joukkue selviytyi kaudella 1966–1967 seitsemän kauden tauon jälkeen pudotuspeleihin. Seuraava kausi alkoi heikosti ja McGuire sai tehdä tilaa joukkueen entiselle kykyjenetsijälle William Holzmanille. Samalla kaudella 1967–1968 uransa Knicksissä aloittivat debytantit Bill Bradley, Walt Frazier ja Phil Jackson.


title: New York Knicks

text: Seuraavaksi kaudeksi Knicks täydentyi vielä Detroit Pistonsista siirtyneellä vahvalla puolustuspelaajalla Dave DeBusscherella ja menestysjoukkueen runko oli valmis. Kaudella 1968–1969 Knicks eteni ensimmäisen kerran vuoden 1953 jälkeen pudotuspelien toiselle kierrokselle ja seuraavalla kaudella Knicks voitti ennätykselliset 18 runkosarjaottelua peräkkäin, päätti runkosarjan historiansa parhaalla saldolla (60 voittoa, 22 tappiota) sekä eteni pudotuspeleissä aina loppuotteluun asti kaataen finaalisarjassa Los Angeles Lakersin otteluvoitoin 4–3. Kauden päätteeksi Reed valittiin liigan parhaaksi pelaajaksi ja Holzman parhaaksi valmentajaksi. Willis Reed valittiin samalla kaudella myös tähdistöottelun ja finaalisarjan parhaaksi pelaajaksi ollen ensimmäinen NBA-pelaaja, joka voitti samalla kaudella kaikki kolme arvonimeä. Knicksin vuoden 1970 mestaruusjoukkue on myöhemmin arvostettu yhdeksi NBA-historian parhaista kokoonpanoista.


title: New York Knicks

text: Ensimmäistä kertaa mestaruutta puolustanut Knicks eteni seuraavalla kaudella konferenssifinaaliin häviten kuitenkin Baltimore Bulletsille. Kesällä 1971 joukkue vahvistui Jerry Lucasilla sekä Earl Monroella ja kohtasi kauden 1971–1972 finaalissa jälleen LA Lakersin. Lakers otti tällä kertaa revanssin ja vei mestaruuden otteluvoitoin 4–1. Myös seuraavan kauden loppuottelusarjassa Knicks kohtasi Lakersin, kolmannen kerran neljän vuoden sisällä ja tällä kertaa Knicks voitti toisen mestaruutensa. Vielä kaudella 1973–1974 Knicks selviytyi konferenssifinaaliin, mutta Barnettin, DeBusscheren, Lucasin ja Reedin lopettaessa pelaajauransa tähän kauteen, joukkue tippui vähitellen liigan terävimmästä kärjestä. Vuonna 1974 päättyi myös Knicks-organisaatiota alusta asti, 28 vuotta johtaneen Ned Irishin valtakausi.


title: New York Knicks

text: Kolmen heikon kauden jälkeen Red Holzman erosi päävalmentajan paikalta ja tilalle tuli kaudeksi 1977–1978 Willis Reed. Reed johdatti ensimmäisellä valmentajakaudellaan joukkueen konferenssivälieriin, mutta erosi toisen kautensa alussa jo 14 ottelun jälkeen. Holzman palasi joukkueen päävalmentajaksi ja jatkoi virassa seuraavat kolme kautta aina kevääseen 1982 asti ilman mainittavampaa menestystä. 1970–1980-lukujen vaihteen suurimpina tähtinä Knicksissä pelasivat myöhemmin Hall of Fameen valittu Bob McAdoo ja lahjakas pelintekijä Michael Ray Richardson, joka Knicksissä pelatessaan voitti ensimmäisenä pelaajana sekä syöttö- että pallonriistotilaston samalla kaudella. Richardsonin ura päättyi kuitenkin ennenaikaisesti huumeongelmien takia.


title: New York Knicks

text: Kaudelle 1982–1983 päävalmentajaksi tuli Atlanta Hawksissa vuonna 1978 vuoden valmentajaksi valittu Hubie Brown. Richardson siirtyi vaihtokaupalla Golden State Warriorsiin ja tilalle tuli pistelinko Bernard King. Kausilla 1982–1983 ja 1983–1984 Knicks eteni konferenssivälieriin. 1984–1985 King pelasi uransa parasta kautta tekemällä yhdessä ottelussa 60 pistettä New Jersey Netsiä vastaan ja voittamalla toistaiseksi ainoana Knicks-pelaajana liigan korintekijätilaston. Kingin ura lähti kuitenkin saman kauden loppupuolella hiipumaan polven ristisidevamman takia ja Knicks jäi pudotuspelien ulkopuolelle.


title: New York Knicks

text: Kesän 1985 varaustilaisuuteen Knicks sai avausvuoron voitettuaan ensimmäistä kertaa järjestetyn varausvuoroarvonnan. Knicks varasi jamaikalaissyntyisen sentterin Patrick Ewingin, joka oli kolmesti johdattanut Georgetownin yliopiston NCAA-finaaliin. Debyyttikaudellaan Ewing lunasti hyvin odotukset ja valittiin vuoden tulokkaaksi, mutta Knicks menestyi muuten heikosti Bernard Kingin ollessa koko kauden loukkaantuneena. Seuraava kausikaan ei ollut sen parempi, vaan Knicks jäi toisen kerran peräkkäin Itäisen Konferenssin jumboksi.


title: New York Knicks

text: Kaudeksi 1987–1988 Knicksin uudeksi päävalmentajaksi tuli Rick Pitino. Samalla kaudella joukkueessa debytoi takamies Mark Jackson, joka valittiin kauden päätteeksi vuoden tulokkaaksi. Knicks pelasi tappiollisen kauden (38 voittoa, 44 tappiota), mutta selvisi kolmen vuoden tauon jälkeen pudotuspeleihin. Seuraavaksi kaudeksi joukkue vahvistui laitahyökkääjä Charles Oakleylla ja voitti Atlantic-divisioonan ensimmäisen kerran vuoden 1971 jälkeen.


title: New York Knicks

text: Seuraavaksi kaudeksi (1989–1990) Pitino palasi yliopistovalmentajaksi ja tilalle tuli Stu Jackson. Ewing pelasi vahvan kauden ollen liigan korintekijätilaston kolmas ja toiseksi paras heitontorjuja, mutta Knicksin tie nousi pystyyn pudotuspelien toisella kierroksella. 1990–1991 Knicks selviytyi täpärästi pudotuspeleihin ja hävisi jo ensimmäisellä kierroksella tulevalle mestarille Chicago Bullsille.


title: New York Knicks

text: Neljään liigamestaruuteen Los Angeles Lakersin 1980-luvulla valmentanut Pat Riley palasi sapattivuoden jälkeen käskyttäjäksi tekemällä sopimuksen Knicksin kanssa. Rileyn avauskaudella (1991–1992) joukkue otti 51 runkosarjavoittoa, mutta kausi päättyi pudotuspeleissä taas Chicago Bullsin voitettua. Seuraavalla kaudella (1992–1993) fyysisestä ja tarkasta puolustuspelistä tunnetuksi tullut Knicks oli jälleen noussut yhdeksi vahvimmista mestarisuosikeista joukkueen ollessa runkosarjassa Itäisen Konferenssin paras joukkue ja voitti 60 ottelua, kuten mestaruuskaudella 1969–1970. Pudotuspeleissä joukkue pääsi konferenssifinaaliin 20 vuoden tauon jälkeen, mutta hävisi jo kolmannen kerran peräkkäin Michael Jordanin johtamalle Bullsille, joka eteni kolmanteen peräkkäiseen mestaruuteen. Riley valittiin kauden päätteeksi vuoden valmentajaksi.


title: New York Knicks

text: Kaudella 1993–1994 Knicks voitti toisen kerran peräkkäin divisioonansa, kaatoi Itäisen konferessin finaalissa Indiana Pacersin ja eteni seitsemännen kerran liigafinaaliin. Finaalissa vastaan asettui Houston Rockets. Viiden ottelun jälkeen Knicks johti finaalisarjaa voitoin 3–2, mutta Rockets vei mestaruuden voittamalla kaksi viimeistä ottelua kotihallissaan. Knicks pelasi vuoden 1994 pudotuspeleissä ennätykselliset 25 ottelua (Boston Celtics rikkoi ennätyksen vuonna 2008).


title: New York Knicks

text: 1994–1995 Knicks päätti runkosarjan neljännen kerran peräkkäin ottamalla vähintään 50 voittoa, mutta pudotuspelien toisella kierroksella Pacers otti revanssin edelliskauden konferenssifinaalitappiosta. Tämän jälkeen joukkuetta neljä kautta valmentanut Riley ilmoitti luopuvansa tehtävistään. Tilalle palkattiin viisi mestaruutta pelaajana ottanut ja kolmesti vuoden valmentajaksi valittu Don Nelson, mutta Nelsonin ura Knicksissä jäi alle kauden mittaiseksi pelillisten ja henkilökemisten ristiriitojen takia. Nelson korvattiin kesken kauden vuodesta 1989 Knicksin kakkosvalmentajana toimineella Jeff Van Gundylla, jolla ei ollut aiempaa kokemusta päävalmentajan roolista.


title: New York Knicks

text: Ensimmäisellä täydellä kaudellaan 1996–1997 Van Gundyn valmentama, Allan Houstonilla sekä Larry Johnsonilla vahvistunut Knicks otti 57 voittoa ja seuraavalla kaudella vielä 43 voittoa, mutta molemmilla kausilla pudotuspelit päättyivät toiselle kierrokselle. Lakkokausi 1998–1999 pääsi alkamaan vasta helmikuussa 1999. Knicks selvisi täpärästi pudotuspeleihin sijoittuen konferenssissaan kahdeksanneksi, mutta eteni pudotuspeleissä historiallisesti aina loppuotteluihin asti. Finaalisarjassa vastaan asettui Läntisen konferessin mestari San Antonio Spurs. Knicks jäi jälleen ilman mestaruutta Spursin osoittautuessa paremmaksi otteluvoitoin 4–1.


title: New York Knicks

text: Kaudella 1999–2000 Knicks otti runkosarjassa toistaiseksi viimeisen kerran vähintään 50 voittoa ja selvisi pudotuspeleissä konferenssifinaaliin häviten Indiana Pacersille. Tämä jäi Knicksissä 15 kautta pelanneen ja useita joukkue-ennätyksiä rikkoneen Patrick Ewingin viimeiseksi kaudeksi hänen siirtyessä Seattle SuperSonicsin riveihin.


title: New York Knicks

text: Patrick Ewingin lähdettyä länsirannikolle, Knicksin johtopelaajiksi nousivat Allan Houston ja Latrell Sprewell. Kaudella 2000–2001 joukkue otti runkosarjassa vielä 48 voittoa, mutta seuraavalla kaudella Jeff Van Gundyn erotessa päävalmentajan virasta kesken kauden, Don Chaneyn valmentaman Knicksin 14 peräkkäisen pudotuspelikauden putki katkesi. Knicksin ylipalkattu ja alisuorittava joukkue lähti luisumaan kohti liigan häntäpäätä. Kaudella 2003–2004 Knicks selvisi vielä pudotuspeleihin, mutta seuraavat kuusi kautta joukkueen kausi päättyi runkosarjaan. Kaudella 2005–2006 Knicks jäi Itäisen konferenssin jumboksi saldolla 23 voittoa, 59 tappiota. Edes joukkueen presidenttinä vuodesta 2004 toimineen Isiah Thomasin siirtyminen päävalmentajaksi ei auttanut, vaan Knicks pysyi liigan heittopussina.


title: New York Knicks

text: Keväällä 2008 joukkueen omistaja James Dolan aloitti organisaatiouudistuksen palkkaamalla joukkueen presidentiksi Donnie Walshin, jonka tehtäväksi tuli sekaisin ja alennustilassa olevan joukkueen elvyttäminen. Thomasin seurajohtajan paikalta syrjäyttänyt Walsh antoi kauden päätyttyä Thomasille potkut myös päävalmentajan tehtävästä Knicksin sivutessa jälleen seuraennätystään kärsittyään kaudella 2007–2008 runkosarjassa 59 tappiota. Tilalle tuli Phoenix Sunsin kolmeen peräkkäiseen divisioonavoittoona valmentanut Mike D'Antoni.


title: New York Knicks

text: D'Antonin kahdella ensimmäisellä kaudella Knicks kärsi vielä yli 50 tappiota, mutta jälkimmäisellä kaudella (2009–2010) David Lee valittiin tähdistöotteluun ensimmäisenä Knicks-pelaajana sitten vuoden 2001. Seuraavalla kaudella (2010–2011) Carmelo Anthonylla ja Amar’e Stoudemirella vahvistunut Knicks pelasi yhdeksän kauden tauon jälkeen voitollisen runkosarjan (42 voittoa, 40 tappiota) ja selviytyi vasta kolmannen kerran pudotuspeleihin Ewingin lopetettua joukkueessa.


title: New York Knicks

text: Kausi 2011–2012 alkoi positiivisin odotuksin, mutta helmikuun alussa joukkueen saldoksi oli kertynyt 8 voittoa ja 15 tappiota Knicksin hävittyä 11 ottelua viimeisestä 13 ottelusta. Takamies Jeremy Linin nousu keskeiseen rooliin tuotti kuitenkin seitsemän ottelun voittoputken ja nosti Knicksin takaisin pudotuspelipaikalle. Tähdistöotteluviikonlopun jälkeinen kuuden pelin tappioputki oli kuitenkin D'Antonille liikaa ja hän erosi tehtävistään. Tilalle astui kakkosvalmentajana ja kuusi kautta Atlanta Hawksin päävalmentajana toiminut Mike Woodson. Knicks sijoittui runkosarjassa Itäisen konferenssin seitsemänneksi 36–30-saldolla, mutta putosi pudotuspelien ensimmäisellä kierroksella hävittyään Miami Heatille otteluvoitoin 1–4.


title: New York Knicks

text: Kaudella 2012–2013 Knicks voitti divisioonansa ja pääsi toistaiseksi viimeisen kerran pudotuspeleihin. Ensimmäisellä pudotuspelikierroksella se voitti Boston Celticsin otteluvoitoin 4–2 mutta putosi toisella kierroksella hävittyään samoin lukemin Indiana Pacersille. Mike Woodsonin toisella täydellä valmennuskaudella 2013–2014 Knicks sijoittui divisioonassaan kolmanneksi ja konferenssissaan yhdeksänneksi jääden niukasti pudotuspelien ulkopuolelle. Uuden valmentajansa Derek Fisherin alaisuudessa joukkue jäi kaudella 2014–2015 konferenssissaan 15:nneksi eli viimeiseksi voitettuaan vain 17 ottelua. Kauden 2015–2016 aikana Fisher sai potkut ja Knicks sijoittui lopulta konferenssissaan 13:nneksi. Uusi valmentaja kaudelle 2016–2017 oli Jeff Hornacek, jonka johdolla joukkue sijoittui Itäisessä konferenssissa 12:nneksi.


title: New York Knicks

text: Kakkostähdistö


title: New York Knicks

text: Kolmostähdistö


title: New York Knicks

text:
Kakkostähdistö
Päävalmentajat


title: Ibrahim Bilali

text: Ibrahim Bilali (s. 21. heinäkuuta 1965) on kenialainen entinen nyrkkeilijä ja olympiamitalisti. Hän voitti pronssia Los Angelesin olympialaisissa 1984 alle 51-kiloisten sarjassa.


title: Ibrahim Bilali

text: Hänen nuorempi veljensä Suleiman on myös nyrkkelijä.


title: Vercellin maakunta

text: Vercellin maakunta () on yksi Italian maakunnista. Se sijaitsee Piemonten alueella Italian luoteisosassa.


title: Vercellin maakunta

text: Vercellin maakunnan pinta-ala on 2 082 km² ja asukasluku noin 175 000. Maakunta muodostuu 86 kunnasta, pääkaupunki on Vercelli.


title: Choi Chol-Su

text: Choi Chol-Su (s. 1. joulukuuta 1969) on pohjoiskorealainen entinen nyrkkeilijä ja olympiavoittaja. Hän voitti kultaa Barcelonan olympialaisissa 1992 alle 51-kiloisten sarjassa.


title: An Sang-Mi

text: An Sang-Mi (, s. 12. marraskuuta 1979) on eteläkorealainen kaukalopikaluistelija ja olympiavoittaja. Hän voitti kultaa Naganon olympialaisissa 1998 3000 metrin viestissä.


title: Aidyn Smagulov

text: Aidyn Smagulov (s. 1. joulukuuta 1976) on kirgisialainen judoka ja olympiamitalisti. Hän voitti pronssia Sydneyn olympialaisissa 2000 alle 60-kiloisten sarjassa. Smagulov oli Kirgisian ensimmäinen olympiamitalisti. Samana vuonna hän sai hopeaa Aasian mestaruuskilpailuissa alle 60 kg:n painoluokssa. Maailmancupin osakilpailussa hän on sijoittunut kerran kolmanneksi.


title: Päikki Priha

text: Päikki Priha (o.s. Palosuo, s. 2. heinäkuuta 1948 Helsinki) on suomalainen tekstiilitaiteilija ja Taideteollisen korkeakoulun emeritaprofessori. Hänen katsotaan tehneen kirkkotekstiileistä arvostettuja taide-esineitä.


title: Päikki Priha

text: Priha valmistui tekstiilitaiteilijaksi Taideteollisesta oppilaitoksesta vuonna 1972. Hän väitteli vuonna 1991 aiheenaan kirkkotekstiilit. Priha opetti samassa oppilaitoksessa eri tehtävissä vuodesta 1974 ja oli vuosina 1998–2013 professorin virassa. Hän jäi eläkkeelle vuonna 2013.


title: Päikki Priha

text: Prihan suunnittelemia tekstiiliteoksia on monissa julkisissa tiloissa, kuten yli neljässäkymmenessä kirkossa. Hänen uransa kirkkotekstiilien suunnittelijana alkoi 1982 valmistuneesta Lieksan uudesta kirkosta, jonne Raili ja Reima Pietilä pyysivät häntä suunnittelemaan tekstiilejä. Länsimaiseen kirkkotaiteeseen ja teologiaan perehtymisessä oli apuna professori Pentti Lempiäinen, jota Priha on kuvaillut oppi-isäkseen.


title: Päikki Priha

text: Vuonna 2004 Priha sai kirkon kulttuuripalkinnon. Vuonna 2010 hänelle myönnettiin kirkkotaiteen Engel-palkinto ja 2015 Mikael Agricolan risti.


title: Igors Vihrovs

text: Igors Vihrovs (s. 6. kesäkuuta 1978 Riika) on latvialainen telinevoimistelija ja olympiavoittaja.


title: Igors Vihrovs

text: Vihrovs voitti kultamitalin Sydneyn vuoden 2000 olympialaisten permantokilpailussa. Olympiakulta oli itsenäisen Latvian kaikkien aikojen ensimmäinen. Vuonna 2001 Vihrovs voitti MM-pronssia Gentin kilpailuista.


title: Alexandra Berková

text: Alexandra Berková (2. heinäkuuta 1949 Trenčín, Tšekkoslovakia – kesäkuu 2008 Praha, Tšekki) oli tšekkiläinen kirjailija.


title: Alexandra Berková

text: Berkován teoksia on käännetty suomeksi, espanjaksi, sloveeniksi, bulgariaksi ja katkelmia englanniksi. Hän toimi opettajana Josef Škvorecký -akatemiassa, jota hän oli perustamassa. Lisäksi hän kirjoitti kolumneja.


title: Alexandra Berková

text: Berková kävi useaan otteeseen Suomessa, muun muassa opettajana Oriveden opistossa ja vieraana Mukkulan kirjailijakokouksessa.


title: Alexandra Berková

text: Berková sairasti vaikeaa sairautta. Hänet löydettiin kotoaan kuolleena juhannuksen tienoilla 2008.


title: Zakaria Chihab

text: Zakaria Chihab (, s. 5. maaliskuuta 1926) on libanonilainen entinen kreikkalais-roomalaisen tyylin painija ja olympiamitalisti. Hän voitti hopeaa Helsingin kesäolympialaisissa 1952 alle 57-kiloisten sarjassa. Hän voitti neljä ottelua ja hävisi yhden. Napolin MM-kilpailuissa 1953 hän sijoittui samassa painoluokassa kuudenneksi.


title: Vahtimestari (sotilasarvo)

text: Vahtimestari on vanha käytöstä poistunut ratsuväen sotilasarvo, joka vastasi muiden aselajien vääpeliä. Ratsuväessä oli käytössä myös varavahtimestarin sotilasarvo, joka siis vastasi ylikersanttia.


title: Elina Rautanen

text: Elina Rautanen (5. heinäkuuta 1918 Helsinki – 11. toukokuuta 2008 Helsinki) oli Pelastakaa Lapset ry:n toiminnanjohtaja. Hän valmistui filosofia maisteriksi Ruotsissa 1951, ja sosiaalityön erikoiskoulutuksen hän sai Yhdysvalloissa.


title: Elina Rautanen

text: Rautanen oli Pelastakaa Lapset ry:n palveluksessa vuodesta 1950 ja toiminnanjohtajana 1956–1985. Järjestöön hän tuli toimittuaan suomalaisten sotalasten tarkastajana.


title: Benny Shanon

text: Benny Shanon (; s. 1948) on israelilainen tieteilijä. Hän toimii psykologian professorina Jerusalemin heprealaisessa yliopistossa.


title: Benny Shanon

text: Shanon opiskeli Tel Avivin ja Stanfordin yliopistoilla sekä Jerusalemin heprealaisessa yliopistolla. Hänet tunnetaan kiistellystä väitteestään, jonka mukaan Mooses olisi ollut hallusinogeenien vaikutuksen alla mm. nähdessään palavan pensaan, josta Jumala hänelle puhui.


title: Benny Shanon

text: Shanon on ollut vierailevana professorina Cornellin yliopistolla ja Swarthmore Collegessa. Hän on luennoinut myös Massachusetts Institute of Technologyssä.


title: Andrejus Zadneprovskis

text: Andrejus Zadneprovskis (s. 31. elokuuta 1974 Kaliningrad, Venäjän SFNT, Neuvostoliitto) on liettualainen nykyaikainen viisiottelija ja olympiamitalisti. Hän voitti hopeaa Ateenan olympialaisissa 2004 ja pronssia Pekingissä 2008.


title: Diablo III

text: Diablo III on Blizzard Entertainmentin kehittämä "Diablo"-toimintapelisarjan videopeli. Blizzard vahvisti pelin olevan tekeillä 28. kesäkuuta 2008. Sen oli tarkoitus ilmestyä alkuvuodesta 2012, mutta tammikuussa 2012 julkaisun ilmoitettiin viivästyvän peliin tehtävien muutosten vuoksi.. Lopulta Blizzard vahvisti pelin ilmestyvän 15. toukokuuta 2012.


title: Diablo III

text: "Diablo III" on sarjan edellisten pelien tapaan hack and slashiä. Peliin on kuitenkin lisätty uusia ominaisuuksia, kuten esimerkiksi: pelaaja voi hajottaa seinän zombiarmeijan niskaan. Lisäksi hahmot puhuvat aikaisempia pelejä enemmän.


title: Diablo III

text: Pelissä on myös mukana aiemmista peleistä tuttu Battle.net-moninpeli. Hahmojen statsien (kykypisteiden) valinta on poistettu.


title: Diablo III

text: "Diablo 3:ssa" oli alun perin pelaajille oma huutokauppa, jossa he saattoivat ostaa hahmoilleen varusteita. Maksuvälineinä toimivat oikea raha ja pelissä kerättävät kolikot. Huutokaupasta sai itselleen keskivertoa paremmat varusteet ja sillä tavalla oli mahdollista edetä pelissä tehokkaammin.


title: Diablo III

text: Syyskuussa 2013 Blizzard ilmoitti sulkevansa huutokaupan maaliskuussa 2014.


title: Diablo III

text: Pelissä on viisi hahmoluokkaa. Hahmon sukupuoli on valittavissa.


title: Diablo III

text: Ääni: Dorian Harewood (mies), Athena Karkanis (nainen)


title: Diablo III

text: "Diablo II":sta tuttu barbaari luottaa raakaan voimaan ja lähitaisteluaseisiin, kuten kirveisiin tai miekkoihin. Barbaari muistuttaa taidoiltaan huomattavasti "Diablo II":n barbaaria.


title: Diablo III

text: Ääni: Carl Lumbly (mies), Erica Luttrell (nainen)


title: Diablo III

text: Noitatohtori osaa useita mielenhallintaloitsuja, kyvyn kutsua ja hallita epäkuolleita palvelijoita, sekä erilaisia välitöntä vahinkoa aiheuttavia hyökkäyksiä.


title: Diablo III

text: Ääni: Grey DeLisle (nainen), Crispin Freeman (mies)


title: Diablo III

text: Velho käyttää monia erilaisia vahinkotaikoja, joissa käytetään muun muassa sähköä, tulta ja jäätä.


title: Diablo III

text: Ääni: Jamieson Price (mies), Rajia Baroudi (nainen)


title: Diablo III

text: Munkki on erittäin nopea taistelulajien taitaja ja käyttää taistelussa sauvaa, nyrkkiaseita tai kehoaan vihollisia vastaan.


title: Diablo III

text: Ääni: Anna Graves (Diablo III), Laura Bailey (Reaper of Souls) (nainen), Robin Atkin Downes (mies)


title: Diablo III

text: Käyttää pääasiassa jousia tai varsijousia. Erikoistunut vihollisten päihittämiseen kaukaa, ja tekee todella paljon vahinkoa.


title: Diablo III

text: "Diablo II":n tapahtumista on kulunut 20 vuotta. Heistä, jotka kohtasivat Vihan, Kauhun ja Tuhon herrat, on jäljellä enää muutama, jotka kykenevät muistelemaan niitä kauheuksia, joita pääpahat toivat maan päälle ja ne, jotka eivät noita tapahtumia ensisijaisesti nähneet, pitävät tarinoita vain myytteinä. Mutta jokin paha heräilee jälleen Tristramissa.


title: Diablo III

text: Kun Deckard Cain palaa Tristramin katedraalin raunioille etsien johtolankoja pahuuden uudesta tulosta, komeetta taivaista iskeytyy samaan paikkaan, mistä Diablo kerran saapui kuolevaisten maailmaan. Komeetta kantaa pimeää sanansaattajaa liekehtivässä olemuksessaan ja se kutsuu Sanctuaryn sankareita puolustamaan kuolevaisten maailmaa palavan Helvetin kasvavilta voimilta -- ja jopa valon peittävältä Taivaalta.


title: Diablo III

text:
Pelissä on edellisistä osista tuttuja paikkoja, kuten Tristram, sekä henkilöitä, kuten Deckard Cain.
Jotkut pelisarjan faneista ovat kritisoineet pelin grafiikkaa, joka on heidän mielestään liian kirkas ja värikäs synkälle pelille. Pelin viivästystä on myös kritisoitu.


title: Boraani

text: Boraanit on suuri ryhmä luonnossa esiintymättömiä boorin ja vedyn yhdisteitä. Monet boraanit oksidoituvat pelkässä ilmassa, joskus voimakkaastikin. Molekyyliä BH kutsutaan boraaniksi. Se on tunnettu ainoastaan kaasumaisessa muodossa ja dimerisoituu helposti diboraaniksi (BH). Suurimmat boraanit muodostuvat booriklustereista, jotka ovat monitahokkaita. Joillakin yhdisteillä esiintyy myös isomeriaa. Esimerkiksi eikosaboraanin BH isomerien pohjana on kaksi kymmenen booriatomia sisältävää klusteria.


title: Boraani

text: Tärkeimmät boraanit ovat diboraani, pentaboraani BH ja dekaboraani BH. On myös olemassa boraaneja, joissa yksi tai useampi booriatomi on korvautunut jollain toisella atomilla. Tällaisia ovat esimerkiksi karboraanit, joissa boorin tilalla on hiili, ja metalloboraanit, joissa boori on korvautunut jollakin metallilla.


title: Boraani

text: Yksiklusteriset boraanit voidaan jakaa neljään ryhmään, joilla on yleinen rakenne. Taulukossa n tarkoittaa booriatomien määrää.


title: Boraani

text: On myös olemassa neutraaleja hyperkloso-boraaneja, joissa vety on korvautunut jollakin muulla ryhmällä ja joilla on teoreettinen kaava BH. Esimerkiksi B(OCHPh), joka on hyperkloso-BH:n stabiili johdannainen.


title: Boraani

text: Sähköisesti neutraalien boraanien nimissä booriatomien määrä ilmaistaan kreikkalaisilla etuliitteillä ja vetyatomien määrä merkitään nimen loppuun sulkeissa.


title: Boraani

text: Anioneissa ilmoitetaan ensin vetyatomien määrä ja sen jälkeen booriatomien määrä ja anionin pääte -aatti. Varaus merkitään sulkeisiin.


title: Boraani

text: Myös ryhmien etuliitteet voidaan kertoa


title: Boraani

text: 1970-luvun alussa huomattiin, että booriklusterien geometria muistuttaa deltaedrejä tai deltaedrejä, joita puuttuu yksi tai useampi kärki.


title: Boraani

text: Klusterien nimeäminen on johdettu yksiklusteristen boraanien ryhmien nimistä.


title: Boraani

text: Kaikki boraanit ovat värittömiä ja diamagneettisia. Ne reagoivat helposti ja jotkut ovat pyrofoorisia ja useat myrkyllisiä. Suurikokoisemmat boraanit ovat usein pienikokoisempia stabiilimpia.


title: Boraani

text: Boraanien reaktioita ovat


title: Boraani

text: Boraanit voivat myös toimia ligandeina kompleksiyhdisteissä.


title: Mies astui junasta

text: Mies astui junasta ("Bad Day at Black Rock") on yhdysvaltalainen draamaelokuva, jonka ohjasi John Sturges. Elokuvan pääosissa ovat Spencer Tracy, Robert Ryan, Anne Francis, Dean Jagger, Walter Brennan, John Ericson, Ernest Borgnine ja Lee Marvin.


title: Mies astui junasta

text: "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta maailmassa.


title: Birka Marin

text: Birka Marin oli Maarianhaminassa Ahvenanmaalla toiminut veneveistämö. Sen tuotoksia ovat mm. Rock 20, Rock 24 ja Nordisk Familjebåt. Birka Marin teki monien muiden lasikuidusta ja muovista veneitä valmistaneiden veneveistämöiden tavoin konkurssin 1970-luvun öljykriisien jälkimainingeissa vuonna 1981.


title: Magomed Ibragimov (1983)

text: Magomed Ibragimov (s. 18. elokuuta 1983 Mahatškala, Venäjän SFNT, Neuvostoliitto) on uzbekistanilainen vapaapainija.


title: Magomed Ibragimov (1983)

text: Ibragimov saavutti hopeaa Ateenan olympialaisissa 2004 96-kiloisten sarjassa kärsittyään loppuottelussa tappion Venäjän Hadžimurat Gatsaloville. Samana vuonna hän voitti Aasian mestaruuden. Lisäksi hän on saavuttanut Aasian-mestaruuskisoista hopeaa 2003. Vuonna 2002 hän saavutti pronssia Aasian kisoista.


title: Magomed Ibragimov (1983)

text: Juniorivuosinaan aiemmin Venäjää edustanut Ibragimov on saavuttanut lisäksi vuonna 2000 kadetti-ikäisten EM-kultaa (100 kg), 2003 juniorien maailmanmestaruuden ja 2001 juniorien MM-hopeaa.


title: Yhdistynyt kansalaisrintama

text: Yhdistynyt kansalaisrintama () on venäläinen kansalaisjärjestö, jonka on perustanut sen johtaja shakin entinen maailmanmestari Garri Kasparov. Se on osa Toinen Venäjä -oppositioliikettä.


title: Yhdistynyt kansalaisrintama

text: Perustaessaan järjestöä vuonna 2005 Kasparov ilmoitti sen tavoitteeksi vaalidemokratian säilyttämisen Venäjällä.


title: Li Jie

text: Li Jie (s. 25. elokuuta 1979 Shaanxi) on kiinalainen kivääriampuja ja olympiamitalisti.


title: Li Jie

text: Li Jie on saavuttanut 10 m ilmakiväärissä hopeaa olympialaisissa Ateenassa 2004 ja MM-kilpailuissa Lahdessa 2002 henkilökohtaista ja joukkuehopeaa.


title: Patomäki

text: Patomäki on kaupunginosa eteläisessä Lahdessa. Alueella on runsaasti omakotitaloja sekä omistusasuntoja. Patomäki yhdistyy Patoniittyyn, jossa on runsaasti vuokra-asuntoja, mutta on suurimmaksi osaksi myös omakotitaloaluetta. Tietynlaisen yhtenäisyyden vuoksi niin Patomäen kuin Patoniitynkin tarkat rajat ovat vaikeasti havaittavissa, joten luetta kutsutaankin hyvin yleisesti Patoseuduksi.


title: Patomäki

text: Tunnettuja Patomäessä sekä Patomäen läheisyydessä (Patoniitty) asuvia että asuneita henkilöitä ovat muiden muassa entinen NHL-maalivahti ja nykyinen Pelicans-valmentaja Pasi Nurminen, Pelicans pelaaja Marko Jantunen, FC Lahden entinen pelaaja Kalle Eerola joka asui nuoruutensa Patomäessä, näyttelijä Johanna Raunio, rap-artisti Cheek, sekä arvostettu lahtelainen kuvanveistäjä ja professori Olavi Lanu.


title: Patomäki

text: Patomäen tarkkaa asukaslukua ei ole koskaan julkaistu. Patomäki ei ole pinta-alaltaan kovinkaan suuri alue, mutta joidenkin arvioiden mukaan alueella asuu joitakin satoja lahtelaisia.


title: Patomäki

text: Patomäki sijaitsee noin 2–3 kilometrin säteellä Renkomäen ABC:lta, sekä uudesta Kärkkäisen tavaratalosta, ja Lahti–Helsinki-moottoritieltä.


title: Patoniitty

text: Patoniitty on kaupunginosa Lahdessa. Se on suurimmaksi osaksi omakotitaloaluetta. Alueella on runsaasti vuokrarivitaloasutusta mm. Puotikadulla.


title: Patoniitty

text: Patoniityssa toimii Patoseudun toimintakeskus, jonka tiloissa toimii kerhoja ja muuta ajanvietettä. Vanha toimintakeskus tuhoutui tulipalossa. Patoseudun toimintakeskuksessa toimi mm. Barreto Jiu-Jitsu Lahti ry, joka sittemmin muutti alueelta Launeen uusiin tiloihin.


title: Jozef Gönci

text: Jozef Gönci (s. 18. maaliskuuta 1974 Košice) on slovakialainen kivääriampuja, maailmanmestari ja olympiamitalisti.


title: Jozef Gönci

text: Jozef Gönci on saavuttanut olympialaisissa pronssia 50 m pienoiskiväärin makuussa Atlantassa 1996 ja 10 m ilmakiväärissä Ateenassa 2004. Lisäksi hän on saavuttanut useita MM-mitaleita miesten ja poikien sarjoissa, joista kirkkain on Barcelonassa 1998 saavutettu 50 m pienoiskiväärin asentokilpailun maailmanmestaruus.


title: Hong Kong Phooey

text: Hong Kong Phooey on yhdysvaltalainen Hanna-Barberan tuottama 31-osainen animaatiosarja, jota esitettiin alun perin Yhdysvalloissa ABC:llä lauantaiaamuisin vuoden 1974 aikana. Sarja keskittyi toheloivaan sankariin Hong Kong Phooeyn, joka on Penrod Poochin alter ego. Penrod on tavallinen mukava talonmies poliisiasemalla.


title: Hong Kong Phooey

text: Hong Kong Phooey on sarjan päähahmo, joka työskentelee poliisiasemalla talonmiehenä alter egonaan Penry Poochina. Pääasiassa hän työskentelee kersantti Flintin ja Rosemaryn kanssa. Teleoperaattorina toimiva Rosemary selostaa saadut puhelut rikollisista kersantti Flintille ja Penrylle, joka siirtyy vaihtamaan vaatteensa tullakseen Hong Kong Phooeyksi. Phooey pitäisi olla taitava kung fussa, mutta joutuu jokaisessa jaksossa turvautumaan uskolliseen kissaansa Spotiin. Hän ei kuitenkaan huomaa apulaisensa vihjailuja ja huomioita luullessaan ratkaisevan kaiken itse.


title: Magomed Ibragimov

text: Magomed Ibragimov on ainakin seuraavien henkilöiden nimi:


title: Hovitaide

text: Hovitaide on hovin palkkaaman taiteilijan, hovimaalarin tekemää taidetta hovin ja aateliston tarpeisiin. Hovitaiteilijaksi taas voidaan nimittää pejoratiivisesti myös taiteilijaa, joka katsotaan kuuluvan tai sitoutuvan jollekin ryhmälle. Esimerkiksi Pentti Koiviston, jolta tilattiin runsaasti kaupungin merkkihenkilöiden muotokuvia, on sanottu olleen Oulun hovitaiteilija ja Metallican DVD-julkaisun graafisen ilmeen ja levykansien suunnittelija Pushead on mainittu yhtyeen hovitaiteilijaksi.


title: Hovitaide

text: Euroopassa hovitaide kehittyi varsinkin barokin ajasta lähtien, mutta hovitaidetta on ollut kaikkina aikakausina ja kaikissa hallitsijoiden ja ylhäisön parissa.


title: Hovitaide

text:
Euroopassa hovitaide kehittyi varsinkin 1600-luvulla taideakatemioiden synnyn ohella. Osittain niiden seurauksena kiinnostus taiteen keräämiseen kasvoi ja syntyi taidekauppa. Kevyemmin liikuteltava taulumaalaus yleistyi sen tullessa kiinnostuksen ja keräilyn kohteeksi. Hallitsijat ja varakkaat henkilöt ryhtyivät keräämään taidekokoelmia, jotka toimivat merkkinä omistajiensa asemasta, rikkaudesta ja hyvästä mausta.
Esimerkiksi Ludvig XIV:n aikana Ranskan hovitaide oli "akateemisiin muotoihin sidottua, vaikutukseltaan mahtipontista".


title: Hovitaide

text: Barokin hovitaide on kuitenkin hyvin laaja ja monipuolinen kokonaisuus, joka kattaa lukuisten taiteilijoiden teoksia ympäri Eurooppaa. Laajasti barokin hovitaiteeseen voidaan soveltaa barokin yleisiä tyylipiirteitä, jotka olivat: dramaattisuus, tunteiden esittäminen, vastakohtaisuudet (muun muassa valo-varjo, kapea-leveä ja vastavärit), voimakas liikevaikutelma, monimutkaiset, muun muassa diagonaaliin perustuvat sommitelmat, illuusiot, muotokuvien taustoina käytetyt arkkitehtuurielementit ja massiiviset verhojärjestelmät sekä öljyvärimaalauksen yleistyminen.


title: Hovitaide

text: Hovimaalari oli arvonimi, jonka taideakatemian käynyt taiteilija saattoi saavuttaa. Esimerkiksi suomalaisille Aleksander Lauréukselle ja Robert Wilhelm Ekmanille myönnettiin Ruotsissa kuninkaallisen hovimaalarin arvo.


title: Turis Fratyr

text: Turis Fratyr on saksalaisen Equilibriumin debyyttialbumi.


title: Suomi-rock ’79

text: Suomi-rock ’79 on Poko Rekordsin julkaiseman Suomi-rock -kokoelmalevysarjan toinen osa. Se julkaistiin 26.9.1994. Kokoelma sisältää suomirock-hittejä vuodelta 1979.


title: Kolosjoen kaivos

text: Kolosjoen kaivos oli Suomen Petsamossa sijainnut nikkelikaivos. Euroopan rikkain nikkelimalmio löydettiin 1920-luvun alussa, ja 1930-luvulla aloitetut rakennustyöt saatiin päätökseen 1943, jolloin kaivos sulattoineen pyöri täydellä teholla. Jatkosodan aikana kaivoksen tuotanto rahdattiin Saksaan, jonka sotatarviketeollisuudelle Petsamon nikkelillä oli suuri merkitys erityisesti sodan loppuvuosina. Vuodesta 1943 lähtien yli puolet Saksan käyttämästä nikkelistä tuli Petsamosta. Saksalaiset tuhosivat kaivosalueen vetäytyessään vuonna 1944. Sodan jälkeen Petsamo kaivosalueineen luovutettiin rauhansopimuksen ehtojen mukaan Neuvostoliitolle, joka kunnosti alueen ja aloitti tuotannon uudelleen. Nykyisin kaivoksen nimi on Nikel.


title: Kolosjoen kaivos

text: Suomi sai Petsamon hallintaansa Tarton rauhassa vuonna 1920. Alueen luonnonvarojen hyödyntämistä tutkittaessa ilmeni, että metsä- ja kalastusvarantojen hyödyntäminen olisi kallista ja riskialtista, eikä todennäköisesti houkuttelisi riittävästi pääomia muusta Suomesta. Ehdotuksen junayhteydestä Rovaniemelle hylkäsi hallituksen puolesta asiaa tutkinut Jalmar Castrén. Lupaavimmaksi mahdollisuudeksi nousivat mineraalivarat, joita ei kuitenkaan ollut kartoitettu.


title: Kolosjoen kaivos

text: Hallitus lähetti geologisen tutkimuskunnan Petsamoon heti 1921. Norjan puolelta lähellä rajaa oli jo aikaisemmin löydetty rautamalmikenttä, ja toiveena oli, että malmio jatkuisi Suomen puolelle. Tätä tutkittaessa kesällä 1921 löydettiin Norjan rajan lähistöltä Kaulatunturin Kolosjoelta noin 40 kilometriä rannikolta nikkeli-kuparimalmiesiintymä. Seuraavat vuodet asiaan hyvin varovaisesti suhtautunut Suomen Geologinen komissio kartoitti malmion koon alustavasti ja selvitti malmin pitoisuudet. Mineraalilöytöjä oli kaikkiaan parikymmentä, mutta vain Kolosjoen löytöjä pidettiin riittävän rikkaina. Malmia laskettiin olevan kaksi miljoonaa tonnia, ja sen arvioitiin sisältävän 1,3 prosenttia nikkeliä ja 1,6 prosenttia kuparia. Tulos oli vaatimaton, mutta malmia näytti silti olevan riittävästi kaivostuotannon aloittamiseksi. Lasketut pitoisuudet osoittautuivat myöhemmin huomattavasti todellisia pienemmiksi, ja toteutunut nikkelipitoisuus oli 3,9 prosenttia. Kolosjoelta malmio ulottui puolikaaren muotoisena itään runsaan kolmenkymmenen kilometrin päähän.


title: Kolosjoen kaivos

text: Malmiota tarjottiin ensimmäisenä Outokumpu Oy:lle, mutta se oli investoimassa omaan kuparintuotantoonsa eikä sillä ollut riittävästi resursseja kahteen hankkeeseen. Kolmekymmentäluvun alussa kiinnostuksensa osoittivat useat kansainväliset kaivosyhtiöt, muun muassa saksalaiset Krupp ja IG Farben sekä kanadalainen International Nickel Company of Canada (Inco), joka hallitsi 90 prosenttia maailman nikkelimarkkinoista ja omisti suurimman osan maailman tunnetuista nikkelivaroista.


title: Kolosjoen kaivos

text: Nikkelin kysyntä maailmanmarkkinoilla lisääntyi nopeasti 1930-luvulla. Syynä oli sen käyttö terässeoksissa: nikkeli parantaa teräksen lujuutta sekä kosteuden- ja lämmönsieto-ominaisuuksia. Nikkelillä aikaansaatua korkealaatuista terästä käytti erityisesti eri maiden nouseva sotatarviketeollisuus aseisiin, ammuksiin, panssarilevyihin ja moottoreihin.


title: Kolosjoen kaivos

text: Vuodesta 1933 lähtien käydyt neuvottelut Incon kanssa olivat pitkät ja perusteelliset, mutta sopimus hyväksyttiin kesäkuussa 1934. Tässä vaiheessa malmio arvioitiin kaksinkertaiseksi alkuperäiseen laskelmaan verrattuna. Sopimusosapuolina olivat Suomen valtio ja Incon Britanniaan rekisteröity tytäryhtiö Mond Nickel Company. Mond sai viideksikymmeneksi vuodeksi oikeuden Kolosjoen malmioon. Suomen laki vaati kaivostoiminnan toteuttamiseen suomalaisen yhtiön, joten Mond perusti tytäryhtiön "Petsamon Nikkeli Oy". Sopimukseen sisältyi sodanuhkapykälä, jonka mukaisesti Suomi saattoi kriisiaikana ottaa kaivokset haltuunsa yhteiskunnan huoltovarmuuden turvaamiseksi.


title: Kolosjoen kaivos

text: Työt kaivoksen rakentamiseksi aloitettiin 1937 kanadalaisilla suunnitelmilla ja työnjohdolla. Malmion esille saamiseksi Kaulatunturin huipulle oli rakennettava kolme kilometriä pitkä kaivostunneli ja puhkaistava pystykuilu tunturin laelle. Alun perin malmi piti rahdata Yhdysvaltoihin sulatettavaksi, mutta kun selvisi, että malmi olisi sopivaa sähkösulatusta varten ja koskivoimaa olisi tarjolla, Inco päätti rakentaa Petsamoon myös sulaton, jossa malmi rikastettaisiin runsaat 50 prosenttia nikkeliä sisältäväksi puolivalmisteeksi ("matte"). Sähköntuotantoon suunniteltiin 80 kilometriä Kolosjoelta luoteeseen Paatsjokeen Jäniskosken voimalaitos, jonka rakennustyöt aloitettiin vuonna 1938. Kaivoksella louhittiin käytäviä kolmessa vuorossa. Sulattamon korkealle tunturin päälle liukuvalettu savupiippu oli valmistuessaan Euroopan korkein, 165 metriä. Valuryhmäläiset olivat yhdysvaltalaisia.


title: Kolosjoen kaivos

text: Kolosjoelle koskemattomaan erämaahan rakennettiin kaivosyhdyskunta: suunniteltiin asemakaava, rakennettiin kadut ja kunnallistekniikka, tori, elokuvateatteri, tenniskenttiä, työpajoja ja hallintorakennuksia. Kolosjoen kaivosyhdyskunta sai rakentamisen myötä kaupunkimaisia piirteitä. "Inco" rakensi vuosina 1938–1940 Kolosjoelle muun muassa funktionalistista tyyliä edustavan kerrostaloalueen, jonka suunnittelusta vastasivat arkkitehdit Kaj Englund ja Olav Hammarström. Rakennukset olivat moderneja, niissä oli keskuslämmitys, asunnoissa oli kylpyhuoneet ja nykyaikaiset keittiöt. Rakennusmateriaalina käytettiin muun muassa uutta siporex-reikätiiltä. Huippuvuonna 1939 yhdyskuntaan valmistui 140 asuntoa ja 130 000 m² muita tiloja.


title: Kolosjoen kaivos

text: Vuonna 1937 ilmeni, että myös saksalaiset olivat kiinnostuneita Kolosjoen nikkelistä ja Petsamon alueesta. Saksalainen kalastusyhtiö tarjoutui ostamaan Liinahamarin kalajauhotehtaan. Sekä englantilaiset että suomalaiset tulkitsivat tarjouksen sotilaspoliittiseksi kiinnostukseksi, ja se liittyikin 1936 esitettyyn vaatimukseen tukikohdasta Petsamossa. Suomalaiset vakuuttivat englantilaisille, etteivät päästä Saksaa alueelle. Saksan kiinnostus ilmeni myös syyskuussa 1938, kun Saksan yleisesikunta OKW:n Puolustustalousesikunnan edustaja matkusti Suomeen tutkimaan maan tarjoamia sotatarvikemateriaaleja.


title: Kolosjoen kaivos

text: Toisen maailmansodan puhjettua Suomen oli tärkeä saada ostettua aseita. Syyskuussa 1939 suomalaisten ollessa Berliinissä kauppaneuvotteluissa saksalaiset ottivat Petsamon nikkelin esille. Saksalaiset esittivät toiveen, että Suomi ottaisi kaivosalueen haltuunsa ja luovuttaisi alueen tai myisi tuotannon Saksalle. Saksan tarve oli selvä: se oli aloittanut hyökkäyssodan, mutta sen nikkeliomavaraisuus syksyllä 1939 oli vain 5 prosenttia.


title: Kolosjoen kaivos

text: Kesällä 1939 kaivoksella työskenteli noin 1 400 työntekijää. Talvisodan puhjettua työt keskeytettiin sodan ensimmäisten päivien kuluessa. Tuolloin kaivoskäytävä malmioon oli puhkaistu, ja sulattamo sekä Jäniskosken voimalaitos olivat lähes valmiit. Neuvostojoukot hyökkäsivät Pohjois-Petsamoon ja etenivät etelään vuonoa pitkin. Vähäisten suomalaisjoukkojen vastustus ei pysäyttänyt hyökkäystä. Kolosjoen kaivosalue luovutettiin taisteluitta 15. joulukuuta 1939. Kaivoksen laitteistot olivat kunnossa, sillä Neuvostoliitto ei ollut pommittanut kaivosaluetta. Suomalaiset jättivät laitteet ehjiksi, vaikka tuhosivatkin perääntyessään Petsamosta muun infrastruktuurin. Ainoastaan Kolosjoen lämpökeskus tuhottiin. Myös Jäniskosken voimalaitos jätettiin ehjäksi, irrotettavissa olevat laitteet kuljetettiin etelään.


title: Kolosjoen kaivos

text: Talvisodan jälkeen nikkeli oli kahden sotaakäyvän suurvallan mielenkiinnon keskipisteessä: Britannia ajoi byrokraattista laillisuuslinjaa ja kaivosomistajan oikeutta, mutta varoi ärsyttämästä Neuvostoliittoa, Saksa piti malmiota elintärkeänä sotateollisuudelleen ja Petsamoa välttämättömänä astinlautana hyökkäykselle Murmanskiin. Neuvostoliitto puolestaan ei talvisodan päätyttyä tuntenut mielenkiintoa Petsamon nikkelivarantoihin eikä Petsamoon sotilaallisena alueena. Kun Saksan viranomaiset suunnittelivat Skandinavian integroimista omaan talousalueeseensa, siihen laskettiin huhtikuusta 1940 lähtien mukaan myös Suomi, vaikka maa kuuluikin Neuvostoliiton etupiiriin.


title: Kolosjoen kaivos

text: Kaivostyömaa oli säilynyt talvisodasta ja neuvostojoukkojen läsnäolosta huolimatta lähes koskemattomana. Englantilaisille oli kuitenkin mahdoton ajatus jatkaa kaivoksen rakentamista Saksan vallattua Norjan. Britannia pelkäsi nikkelin joutuvan Saksalle. Mond oli uhrannut vuoteen 1939 mennessä kaivokseen seitsemän miljoonaa Yhdysvaltain dollaria, ja valmistuminen olisi vaatinut vielä 3,5 miljoonaa lisää. Mond suostui talvisodan päätyttyä vastahakoisesti siihen, että suomalaiset jatkaisivat rakennustöitä. Suomen hallitus puolestaan määräsi kaikki resurssit edistämään tuotannon mahdollisimman nopeaa aloittamista. Britannia kuitenkin painosti Suomea jatkuvasti uhaten lopettaa Suomen ulkomaankaupalle tärkeän Liinahamarin laivaliikenteen, jos Saksa päästetään kiinni nikkelituotantoon. Britannia myös myötävaikutti siihen, että ruotsalainen Asea-yhtiö hidasteli Petsamoon tilattujen koneiden toimittamisessa.


title: Kolosjoen kaivos

text: Nikkelikaivoksen tilanne muuttui jyrkästi heinäkuussa 1940 Suomen ja saksalaisen I.G. Farbenindustrien tekemän sopimuksen myötä. Neuvotteluja oli käyty keväästä alkaen, ja sopimuksessa Saksalle luvattiin 60 prosenttia tuotannosta. Saksalaiset neuvottelijat raportoivat Berliiniin malmion olevan yli miljardin RM:n arvoinen ja riittävän 20 vuodeksi kattamaan koko Suur-Saksan nikkelitarpeen. Loppuvuonna saksalaiset korottivat malmimääräarvion nelinkertaiseksi. Neuvostoliitto havahtui neuvottelujen alettua ja esitti jo kesäkuussa kaivoksen toimiluvan siirtämistä itselleen. Neuvostojoukot tehostivat vaatimusta ryhmittymällä rajalle, ja linnoittamalla Kalastajasaarennon. Englanti suhtautui Saksan kanssa käytäviin kaivosneuvotteluihin jyrkän kielteisesti ja pysäytteli Liinahamarin kauppalaivoja. Suomi neuvotteli kaikkien kanssa poliittisesti ahtaassa raossa. Suomalaiset neuvottelivat kireissä tunnelmissa Moskovassa seitsemän kertaa, helmikuuhun 1941 asti suostumatta venäläisten vaatimuksiin. Neuvostoliitto neuvotteli myös Saksan kanssa maaliskuuhun 1941, tuloksettomasti.


title: Kolosjoen kaivos

text: Syksyllä 1941 alkaneessa saksalaiskomennossa rakennustyöt jatkuivat kiivaina. Työväki oli kirjavaa: saksalaisia työvelvollisia, venäläisiä sotavankeja, saksalaisia rikosvankeja sekä suomalaista, virolaista, ruotsalaista, alankomaista, jugoslavialaista ja tanskalaista työvoimaa. Keväällä 1943 Saksasta tuotettiin töihin mallityöläisryhmä esimerkiksi muille. Ryhmän jäsenet osoittautuivat tottumattomiksi karuihin oloihin; he menivät lakkoon huonon ruuan vuoksi. Ryhmä lähetettiin pian takaisin.


title: Kolosjoen kaivos

text: Sulaton ensimmäinen vaihe valmistui keväällä 1942. Jo ennen kaivoksen valmistumista saksalaiset avasivat Kammikivitunturille avolouhoksen, jonka malmi vietiin käsiteltynä Saksaan. Jäniskosken voimalaitos ja sähkölinja Kolosjoelle valmistuivat kesäkuussa 1942, ja saman tien aloitettiin koekäyttö. Täydellä teholla voimala pyöri joulukuussa 1942. Sulaton toinen vaihe valmistui 1943 ja kesällä 1943 kaivos oli täydessä tuotantokunnossa.


title: Kolosjoen kaivos

text: Kolosjoen kaivoksen tuotanto joulukuusta 1940 syyskuuhun 1944 oli 462 000 tonnia malmia, puhtaaksi nikkeliksi muutettuna 16 250 tonnia. Malmista runsaat puolet sulatettiin "mateksi" paikan päällä, loput rahdattiin malmina. Pieni osa meni Suomeen ja osa myytiin Ruotsiin, mutta suurin osa rahdattiin Saksaan. Osa rahtilaivoista upotettiin, mutta perille Saksaan saatiin malmia ja "mattea" puhtaaksi nikkeliksi muutettuna 12 900 tonnia, eli 80 prosenttia kaivoksen kokonaistuotannosta.


title: Kolosjoen kaivos

text: Saksalle Petsamon osuus nikkelin kokonaistarpeesta ei vielä 1941 ollut merkittävä, mutta tuotannon täysimääräisesti alkaessa merkitys kasvoi. Vuonna 1943 Saksan nikkelihuolto perustui Petsamosta saatavaan malmiin, 73 prosenttia kulutuksesta saatiin Petsamosta. Syksyllä 1944 Petsamosta saatiin 87 prosenttia kokonaiskulutuksesta. Saksan nikkelin kokonaiskulutus 1939–1945 oli 50 000 tonnia, joten Petsamosta saatu nikkeli täytti runsaan neljäsosan koko sota-ajan tarpeesta.


title: Kolosjoen kaivos

text: Jo ennen jatkosodan syttymistä, 13. elokuuta 1940 Hitler oli antanut Norjan Vuoristoarmeijakunnalle määräyksen valmistella operaatio Renntierin. Päämäärä oli varmistaa nikkelituotanto Saksalle kaikissa tilanteissa; operaation tarkoitus oli Norjassa olevilla joukoilla miehittää nopeasti Kolosjoen kaivosalueet. Operaatio toteutettiin 22. kesäkuuta Barbarossa-suunnitelman osana.


title: Kolosjoen kaivos

text: Tukialuksilta nousseet Britannian lentokoneet pommittivat Liinahamarin satamaa 30. heinäkuuta 1941. Saksalle hyökkäys osoitti nikkelikaivoksiin kohdistuvan uhan: vihollinen hallitsi Pohjoista Jäämerta ja uusi isku voisi kohdistua kaivostuotantoon. Jo keväästä saksalaiset olivat pelänneet liittoutuneiden maihinnousua Pohjois-Norjaan.


title: Kolosjoen kaivos

text: Hitlerille Petsamon nikkelin saannin turvaaminen oli lähes päähänpinttymä. Hitlerin henkilökohtaisesta päätöksestä aloitettiin massiiviset, jopa suhteettomat varmistukset ilmahyökkäysten estämiseksi. Kaivos- ja voimalaitosaluetta turvaamaan oli jo rakennettu koko Euroopan vahvin alueellinen ilmatorjunta. Mitään Suur-Saksan teollisuuskohteista ei ollut suojattu yhtä hyvin pommituksilta. Kaivosaluetta suojasi 90 ilmatorjuntapatteria ja rykmentin verran suojajoukkoja. Jäniskosken patoallas oli suojattu kaksinkertaisella torpedoverkolla. Lisäksi Hitler antoi 14. lokakuuta 1941 käskyn, jonka mukaan Petsamon kaivoslaitosten suojaksi ilmapommituksia vastaan oli rakennettava paksu teräsbetoninen suojakupu. Asiaa ryhdyttiin valmistelemaan loppuvuonna, ja rakennustyöt alkoivat seuraavana keväänä. Suomalaisilta asiaa ei kysytty, ja asian selvittyä suomalaiset vastustivatkin hanketta liian suurellisena. Saksalaiset saivat valmiiksi Jäniskosken voimalaitoksen koneaseman suojakuvun. Teräsbetonisten 30 metriä korkeiden seinien vahvuus oli 3–4 metriä, katon 3,5 metriä. Voimalaitoksen suojaaminen oli lähes turhaa, sillä pato ja varsinainen voimalinja 80 kilometrin päähän kaivokselle oli suojaamaton. Kolosjoen sulaton kuvuttamisen suomalaiset torjuivat.


title: Kolosjoen kaivos

text: Saksalaisilla oli valmiit suunnitelmat varajärjestelmien rakentamiseksi. Kolttakönkääseen ajateltiin rakennettavan toinen voimalaitos, ja Kolosjoelle tunturiin olisi louhittu toinen sulatto. Sulaton louhintatyöt aloitettiin kesällä 1944. Voimalaitosta tai kaivosaluetta ei pommitettu kertaakaan talvi-, jatko- tai Lapin sotien aikana.


title: Kolosjoen kaivos

text: Saksalaiset olivat valmistautuneet myös Suomen puolustuksen romahtamiseen. Tätä varten suunniteltiin operaatio Birke, jossa saksalaisjoukot olisi itärintaman sijasta vedetty uusiin etukäteen varustettuihin etelään päin kohdistettuihin asemiin poikki Lapin. Tarkoituksena oli turvata Petsamon nikkelituotanto ja Käsivarren Lappi, josta vihollinen voisi katkaista Norjan puolen valtatien, Reichstrasse 50:n, saksalaisjoukkojen perääntymistien etelään. Lapin linnoitusasemat rakennettiin ja varustettiin valmiiksi. Operaatio toteutettiin Lapin sodassa hieman muutettuna: vihollisia eivät olleet neuvostojoukot vaan suomalaiset.


title: Kolosjoen kaivos

text: Saksan talousministeriöstä tuli 10. heinäkuuta 1944 määräys varasulaton rakentamiseksi tunturin sisään Kolosjoelle. Kesäkuussa 1944 IG Farben ja Organisation Todt olivat laatineet sopimuksen kaivosalueen laajentamisesta. Kammikiven alueen esiintymä piti saada tuotantoon ja kokonaan saksalaisille. Työt teki Todt osittain sotavankityövoimalla, ja Kammikiven tuotanto aloitettiin 7. syyskuuta.


title: Kolosjoen kaivos

text: Suomi katkaisi suhteensa Saksaan 4. syyskuuta, ja suomalaiset keskeyttivät työnsä kaivoksella. Samana päivänä Hitler vahvisti että Petsamo pidetään ja tuotantoa jatketaan. Suomalaiset ajoivat sulaton toiminnan alas, Kolosjoen kaivostoiminta lakkautettiin 7. syyskuuta ja alue evakuoitiin. Saksalaiset halusivat pitää tuotannon toiminnassa, ja tarjosivat työhön tuleville suurta palkkaa, mutta tuloksetta.


title: Kolosjoen kaivos

text: Berliinissä ministerineuvos Henne ja varusteluministeri Albert Speer neuvottelivat kaivoksen tuotannon ylläpitämisestä, ja päättivät lähettää Kolosjoelle 40 erikoismiestä turvaamaan tuotanto suomalaisten lähtiessä. Kolosjoella ollut Schubardt oli pyytänyt tuhatta miestä. Ryhmä saatiin lähetettyä vasta 2. lokakuuta ja jouduttiin pyytämään takaisin kesken matkan.


title: Kolosjoen kaivos

text: Tilanne muuttui äkillisesti neuvostojoukkojen suurhyökkäyksen myötä lokakuussa 1944. Suomi oli noussut asein Saksaa vastaan, Petsamon puolustus oli vaikeuksissa, ja toisaalta Saksan varusteluministeri Speer laski sotatarviketeollisuuden strategisen raaka-aineen olevan kromi nikkelin sijaan. Saksaan oli varastoitu runsaasti nikkeliä, ja riippuvuutta Petsamosta oli vähennetty kaksinkertaistamalla Saksan Frankensteinin laitosten tuotanto ja avaamalla uusi malmio Itävallan Kremsissä. Viimeistään 4. lokakuuta Hitler päätti, että kaivoksesta voidaan luopua, ja samalla Petsamon puolustus menetti merkityksensä.


title: Kolosjoen kaivos

text: Lothar Rendulic antoi 6. SS-vuoristodivisioona Nordille määräyksen "muuttaa alue autiomaan kaltaiseksi". Kolosjoen kaivos ja Jäniskosken voimalaitos hävitettiin 17. lokakuuta. Jäniskosken koneaseman suojakuvan räjäytykseen käytettiin 100 tonnia räjähteitä. Patoallas oli räjäytettäessä lähes täynnä, ja hyökyaalto pyyhki rannat paljaiksi kallioiksi.


title: Kolosjoen kaivos

text: Suomen ja Neuvostoliiton välisen aseleposopimuksen mukaisesti Petsamo kaivosalueineen siirtyi Neuvostoliitolle. Asia vahvistettiin vuonna 1947 Pariisin rauhansopimuksessa. Neuvostoliitto rakensi kaivosalueen uudestaan ja jatkoi Petsamon malmion hyödyntämistä. Suomen puolelle jääneen Jäniskosken voimalaitoksen alueen Neuvostoliitto vaati itselleen vuokralle, ja osti alueen myöhemmin vaihtamalla sen osaan Suomen maksettaviksi asetetuista saksalaissaatavista. Voimalaitoksen uudelleen rakentaminen tilattiin suomalaisilta. Kolosjoen nykyinen nimi on Nikel.


title: Suomi-rock ’86

text: Suomi-rock ’86 on Poko Rekordsin julkaiseman Suomi-rock -kokoelmalevysarjan yhdeksäs osa. Se julkaistiin 26.9.1994. Kokoelma sisältää suomirock-hittejä vuodelta 1986.


title: Suomi-rock ’87

text: Suomi-rock ’87 on Poko Rekordsin julkaiseman Suomi-rock -kokoelmalevysarjan kymmenes osa. Se julkaistiin 26.9.1994. Kokoelma sisältää suomirock-hittejä vuodelta 1987.


title: Suomi-rock ’85

text: Suomi-rock ’85 on Poko Rekordsin julkaiseman Suomi-rock -kokoelmalevysarjan kahdeksas osa. Se julkaistiin 26.9.1994. Kokoelma sisältää suomirock-hittejä vuodelta 1985.


title: Kansainvälinen geofysiikan vuosi

text: Kansainvälinen geofysiikan vuosi (, IGY) oli geofysiikan ja sitä lähellä olevien tieteenhaarojen maailmanlaajuinen tutkimusprojekti, joka alkoi 1. heinäkuuta 1957 ja päättyi 31. joulukuuta 1958. Nimestään huolimatta se kesti siis puolitoista vuotta. Siihen liittyi myös samanaikainen kolmas kansainvälinen polaarivuosi. Kaksi aikaisempaa polaarivuotta olivat olleet 1882–1883 ja 1932–1933, neljäs 2007–2009.


title: Kansainvälinen geofysiikan vuosi

text: Tutkimusprojekti käsitteli yhtätoista aihetta: revontulia, kosmista säteilyä, Maan magneettikenttää, painovoimaa, ionosfäärin fysiikkaa, leveys- ja pituusasteen määrittämistä tarkkoja karttoja varten, meteorologiaa, oseanografiaa, seismologiaa sekä auringon aktiivisuutta.


title: Kansainvälinen geofysiikan vuosi

text: Sekä Yhdysvallat että Neuvostoliitto lähettivät ensimmäiset satelliittinsa avaruuteen kansainvälisen geofysiikan vuoden aikana. Neuvostoliiton 4. lokakuuta 1957 lähettämä Sputnik 1 olikin ensimmäinen keinotekoinen satelliitti. Muita vuoden tärkeitä saavutuksia olivat Van Allenin vyöhykkeiden sekä valtamerten keskellä olevien selänteiden löytyminen, joista jälkimmäinen merkittävästi vahvisti silloin vielä kiistanalaista teoriaa laattatektoniikasta.


title: Kansainvälinen geofysiikan vuosi

text: Aloitteen vuoden järjestämisestä tekivät maaliskuussa 1950 kymmenen huipputason tiedemiestä, joiden joukossa olivat Lloyd Berkner, S. Fred Singer ja Harry Vestine. Kun he olivat kokoontuneet vierailulle James Van Allenin asuntoon, otettiin puheeksi, että uusien tutkimusvälineiden kuten rakettien, tutkan ja tietokoneiden kehittymisen vuoksi aika oli kypsä maailmanlaajuisen geofysiikan vuoden järjestämiselle.


title: Kansainvälinen geofysiikan vuosi

text: Tämän tapaamisen jälkeen Lloyd Berkner ja muut läsnäolijat ehdottivatkin Tieteellisten yhdistysten kansainväliselle neuvostolle (International Council of Scientific Unions, ICSU, nyk. International Council for Science), että kansainvälinen geofysiikan vuosi (IGY) voitaisiin pitää vuosina 1957–58. Ajankohta valittiin, koska auringon aktiivisuus oli silloin maksimissaan.Kansainvälisen geofysiikan vuoden aikana tutkittiin 18 kuukauden ajan erityisesti Etelämannerta. Tutkimushankkeita johti ISCU, jonka vaikutuksesta napaseutujen tutkimukset laajenivat yleisemmäksi geofysiikan tutkimusta. Tutkimuksiin Etelämanterella osallistui 70 eri maiden tieteellistä järjestöä.


title: Kansainvälinen geofysiikan vuosi

text: Vuoden aikana Etelämanterelle perustettiin brittiläisen Royal Society'n Halleyn tutkimusasema. Se samoin kuin sen sijaintipaikka, Halleyn lahti, sai nimensä tähtitieteilijä Edmond Halleyn mukaan.


title: Kruununvouti

text: Kruununvouti oli Suomessa valtion virkamies, joka toimi kihlakunnan ylimpänä poliisiviranomaisena. Hän oli myös kihlakuntansa ylin virallinen syyttäjä, veronkantomies ja ulosottomies. Lisäksi hän toimi täytäntöönpanoviranomaisena. Kruununvoutien johtosääntö säädettiin 1898 ja virat lakkautettiin vuoden 1945 alussa. Heidän tehtävänsä jaettiin nimismiehille ja henkikirjoittajille. Ulosottotoimen johtaminen siirtyi maalla nimismiehille ja kaupungeissa kaupunginvoudeille. Vuonna 1997 tehdyn uudistuksen jälkeen ulosottoa hoitavat kihlakunnanvoudit.


title: Kruununvouti

text: Kruununvouti toimi läänin maaherran alaisuudessa ja hän oli kihlakuntansa ylin läänin virkakunnan edustaja. Hänen velvollisuutensa oli valvoa, että kihlakunnassa noudatettiin lakeja ja asetuksia. Hän valvoi henkikirjoittajan, kruununnimismiehen ja poliisikonstaapelien työskentelyä. Kihlakuntansa ylimpänä poliisiviranomaisena hän piti silmällä yleistä järjestystä. Lain rikkomuksista nosti syytteen joko kruununvouti tai nimismies.


title: Kruununvouti

text: Kruununvouti huolehti sakkojen keräämisestä ja valtiolle menetetyksi tuomitun tavaran myymisestä. Hän valvoi, että vapausrangaistukseen tuomitut toimitettiin ajallaan vankilaan. Myös mestaus tuli toimittaa kruununvoudin valvonnan alla.


title: Kruununvouti

text: Jotta liikenne sujuisi estettömästi, kruununvoudin tuli valvoa kulkureittejä maalla ja vesillä, koskia, lauttausväyliä, satamia, sulkuja, vedenlaskuja, vesilaitoksia, siltoja, lauttoja, kestikievareita, kyytilaitosta, majoitusta, postinkuljetusta ja kyytitaksojen noudattamista. Kruununvouti piti silmällä kihlakuntansa terveysoloja ja ilmoitti ihmisten ja eläinten tarttuvista taudeista maaherralle ja lääkintäviranomaisille.


title: Kruununvouti

text: Kruununvouti huolehti, että vaivaishoito oli järjestetty tarkoituksenmukaisesti, ja hänen tuli ehkäistä ja estää kerjääminen. Hän valvoi voimassa olevia määräyksiä kalastuksesta, metsästyksestä ja metsänhoidosta sekä pituus-, astia- ja painomitoista. Hän myös katsoi, ettei maatalouden tai muun elinkeinotoiminnan saamia valtion lainoja tai apurahoja käytetty luvattomiin tarkoituksiin.


title: Kruununvouti

text: Hänen tuli kantaa kihlakuntansa verot ja huolehtia ulosotoista. Hän myös laati luetteloita, ilmoituksia, raportteja, lausuntoja ja ehdotuksia eri viranomaisille sekä antoi kerran vuodessa täydellisen kertomuksen kihlakuntansa tapahtumista lääninsä maaherralle. Kruununvouti piti joka vuodelta kahta diaaria. Toiseen merkittiin saapuneet asetukset, kuulutukset, kirjeet, hakemukset ja ilmoitukset. Toiseen kirjoitettiin siviilijutuissa annetut tuomiot, päätökset ja välipäätökset sekä rästissä olleiden kunnallisverojen keräämiset. Nämä diaarit sekä asetukset ja konseptikirjat tuli kruununvoudin sidotuttaa tai nidotuttaa ja säilyttää huolellisesti.


title: Kruununvouti

text: Lääninsä pääkaupunkiin saapuessaan kruununvoudin samoin kuin muidenkin läänin virkakuntaan kuuluvien velvollisuutena oli käydä ilmoittautumassa maaherralle. Kruununvoudin tuli virantoimituksessa ollessaan käyttää määrättyä virkapukua. Jos virkapuvun käyttämättömyys joissain tapauksissa oli välttämätöntä, tuli kruununvoudin pitää mukanaan virkamerkkiä.


title: Kruununvouti

text: Kruununvouti ei saanut olla kuntakokouksen, kunnallislautakunnan eikä kunnanvaltuuston puheenjohtajana eikä varapuheenjohtajana. Hän ei myöskään saanut olla kunnallislautakunnan jäsen eikä toimia vanginhoitajana eikä vanginkuljettajana. Kiellettyä oli myös toimiminen yksityisten henkilöiden asiamiehenä, tehdä huutoja kruununhuutokaupassa, ottaa toimekseen urakoita, valmistaa paloviinaa taikka harjoittaa kauppaa.Kruununvoutien tutkimisesta (Arkistolaitoksen Portti-verkkopalvelu)


title: Sähkökoje Areena

text: Sähkökoje-Areena eli Koskenkorvan pesäpallostadion on Ilmajoen Koskenkorvalla sijaitseva pesäpallostadion. Se toimii Superpesiksessä pelaavan Koskenkorvan Urheilijoiden kotikenttänä. Koskenkorvan Urheilijat myös omistaa stadionin, joka on Suomen ainoa pesäpalloseuran omistuksessa oleva stadion. Stadionista on joskus käytetty nimeä Kossu Iskee -Areena. Katsomon katsojakapasiteetti on 2 500, ja se on lähes kokonaan katettu. Kentän pelialustana on hiekkatekonurmi. Stadionin yleisöennätys 3 547 katsojaa on syntynyt 26. elokuuta vuonna 2007, jolloin Koskenkorvan Urheilijat kohtasi Vimpelin Vedon. Sähkökoje-Areena nimi stadionista otettiin käyttöön heinäkuussa vuonna 2011.


title: Kyytilaitos

text: Kyytilaitos voi tarkoittaa seuraavia:


title: Rokumentti

text: Rokumentti on rockelokuvafestivaali, joka on järjestetty Joensuussa vuodesta 2005. Festivaalin aikana esitetään laaja kirjo musiikkielokuvia ja -dokumentteja, jotka liittyy populaarikulttuuriin, rockmusiikkiin ja musiikintekijöihin. Festivaaliin kuuluu myös konsertteja ja klubeja.


title: Rokumentti

text: Pääesittämispaikka on elokuvakeskus Tapio. Muita tapahtumapaikkoja ovat muun muassa Kerubi, Taitokortteli ja Joensuu Areena.


title: Kirkko ja valtio -komitea

text: Kirkko ja valtio -komitea oli parlamentaarinen komitea, joka selvitti kirkon ja valtion välistä suhdetta. Suomen luterilainen kirkko oli toivonut komitean asettamista, ja Rafael Paasion toinen hallitus asetti komitean huhtikuussa 1972. Komitea sai työnsä valmiiksi kesäkuussa 1977. Komitea oli mietinnössään pääosin yksimielinen luterilaisen kirkon vuoden 1970 vastaavan komitean kanssa. Komitea katsoi, että kirkkojen ja valtion välinen suhde tulisi säilyttää pääpiirteissään ennallaan.


title: Kirkko ja valtio -komitea

text: Komitean puheenjohtajana oli SDP:n poliitikko ja seurakuntatoimija Aarne Laurila sekä sihteereinä teologi Juha Seppo ja oikeustieteen lisensiaatti Lauri Tarasti. Komitean muita jäseniä olivat muun muassa tuleva arkkipiispa Mikko Juva, kansanedustaja Matti Ahde (SDP), kansanedustaja Kalevi Kivistö (SKDL), teologi Maunu Sinnemäki (SDP), kansanedustaja Raino Westerholm (SKL), pappi Juhani Simojoki (SDP) sekä asiantuntijana professori Eino Murtorinne.


title: Kirkko ja valtio -komitea

text: Komitea käsitteli mietinnössään laajasti kirkon ja valtion suhdetta sekä uskonnonvapautta koskevaa lainsäädäntöä. Komitea ehdotti kirkon ja valtion suhteiden pysyttämistä oleellisimmilta kohdiltaan ennallaan. Seuraavia asioita se kuitenkin ehdotti muutettaviksi:Lausuntokierroksen jälkeen opetusministeriö asetti työryhmätasoisen valmisteluelimen tekemään käytännön toimenpide-ehdotuksia komiteanmietinnön pohjalta. Työryhmä kuitenkin ehdotti, että käytännöllisesti katsoen mitään komitean muutosehdotuksista ei tule toteuttaa. Puheenjohtaja Jaakko Nummisen lehdistölausuntojen mukaan ”yhteiskunnan asenneilmasto on tällä hetkellä sellainen, ettei muutoksille ole nyt sijaa”.


title: Kirkko ja valtio -komitea

text: Osa komitean ehdotuksista on toteutettu 1990-luvulla tai myöhemmin. Vuonna 1993 säädettiin uusi, entistä selvästi suppeampi kirkkolaki, joka siirsi kirkon itse "kirkkojärjestyksellä" päätettäväksi monia kirkon sisäisiä asioita, joista oli ennen säädetty lailla. Komitean ehdotuksen mukaisesti myös tuomiokapitulit siirrettiin vuoden 1997 alussa kirkon ylläpidettäviksi. Vuonna 1995 uudistettiin hallitusmuodon perusoikeuksia koskeneet säännökset, niiden joukossa myös uskonnonvapautta koskeva kohta. Oikeusasiantuntija Pauli Nopan mukaan ennen uudistusta uskonnonvapauden periaatetta ei ilmaistu lainsäädännössä lainkaan, ellei uskonnonvapauslain nimeä katsota sellaiseksi. Vuonna 2003 säädettiin uusi uskonnonvapauslaki.


title: Kirkko ja valtio -komitea

text: Opetusministeriön pyynnön johdosta Vapaa-ajattelijain liitto esitti komiteamietinnöstä lausunnon. Lausunnon laativat puheenjohtaja Timo I. Vasama ja pääsihteeri Erkki Hartikainen.


title: Kirkko ja valtio -komitea

text: Lausunnossaan liitto sanoo, että määritellessään komitean tehtäväkenttää valtioneuvosto ei ole ottanut huomioon, että uskonnonvapaus ja YK:n asiakirjat edellyttävät kirkon ja valtion suhteiden tarkastelua ajatuksenvapauden ja muiden ihmisoikeuksien toteutumisen kannalta.


title: Kirkko ja valtio -komitea

text: Nimittäessään komitean jäseniä, pysyviä asiantuntijoita ja sihteeristöä valtioneuvosto ei ole ottanut mukaan yhtään uskonnottomien oikeusturvakysymysten asiantuntijaa. Komitean kokoonpano on täysin evankelisluterilainen. Komiteatyö on muodostunut pelkästään kirkollisten näkökohtien puolustamiseksi. Liiton mukaan voidaan kysyä, oliko tällaisen tavallaan kirkon sisäisen komitean nimittäminen tarpeellista, koska kirkko on jo laatinut omia mietintöjä samoista asioista. Julkisten varojen käyttämistä tämän laatuiseen komiteatyöhön voidaan liiton mielestä pitää ajatuksenvapauden loukkauksena.


title: Kirkko ja valtio -komitea

text: Liitto huomautti, että mietintö ei käsittele Vapaa-ajattelijain liiton tutkimusta Raportti uskonnonvapaudesta I. Mietintö sisältää vain kirkon omia tilastoja uskonnonopetuksen eri muotojen kannatuksesta. Liitto toteaa, että Suomen Gallupin mukaan Vapaa-ajattelijain liiton haastattelukysymykset olivat paremmin muotoiltuja kuin kirkon vastaavien tutkimusten. Komitea ei ole edes selvitellessään asioista käytyä keskustelua ottanut huomioon vapaa-ajattelijain esittämiä näkemyksiä ja julkilausumia. Komitea ei ehdota kirkon ja valtion eroa, joka liiton mukaan on uskonnonvapauden toteutumisen perusedellytys.


title: Kirkko ja valtio -komitea

text: Liiton mukaan komitea on historiallista katsausta rajatessaan halunnut antaa käsityksen, että historiallisista syistä nykyinen tilanne on säilytettävä. Katsaus ei sisällä juuri mitään tietoja maista, joista kirkko on erotettu valtiosta ja koulu kirkosta. Myös käyttäessään valtion virallisia asiakirjoja kuten valtiopäivien pöytäkirjoja komitea on ollut ”törkeällä tavalla valikoiva kirkon eduksi”. Julius Ailion ja Hannes Ryömän kaltaisten kirkon vastustajien esittämät puheenvuorot uskonnonvapauslaista on liiton mukaan sivuutettu.


title: Kirkko ja valtio -komitea

text: Liiton mukaan komitea tulkitsee YK:n ihmisoikeuksien julistuksen 18 artiklaa täysin väärin väittäessään, että se sisältää samat asiat kuin Suomen hallitusmuodon 8 §. Eduskunnan oikeusasiamies totesi päätöksessään n:o 1992/1977, ettei Suomen hallitusmuoto määrittele eikä turvaa uskonnonvapautta. Ihmisoikeuksien julistuksen 18 artikla asettaa uskonnon ja uskonnottoman vakaumuksen samaan asemaan.


title: Kirkko ja valtio -komitea

text: Liitto huomautti, että mietinnössä ei oteta huomioon oikeutta kieltäytyä uskonnollisista menoista. Hartikainen toimi peruskoulun matematiikan opettajana, ja lausunnon antamisen aikana hän oli tekemässä valitusta siitä kuinka hänet pakotetaan Vapaa-ajattelijain liiton sihteerinä jatkuvasti virkansa vuoksi osallistumaan hartaustilaisuuksiin. Liiton mukaan ”komitea antaa täysin valheellisen kuvan Suomen uskonnonvapaudesta väittäessään, että Suomen lainsäädäntö täyttää moitteettomasti kansainväliset vaatimukset. Vapaa-ajattelijain liitolla on laaja todistusaineisto siitä, että uskonnottomien ihmisoikeuksia rikotaan Suomessa törkeästi ja että tämä johtuu puutteellisesta lainsäädännöstä”.


title: Kirkko ja valtio -komitea

text: Komitean esittämä käsitys, jonka mukaan uskonnonvapautta koskevia säädöksiä ei tule laajentaa koskemaan ei-uskonnollisia vakaumuksia on liiton mukaan ”pöyristyttävä loukkaus vapaa-ajattelijain ihmisoikeuksia vastaan”. Liiton mukaan komitea ”menee uskonnonvapauden vastaisuudessaan jopa niin pitkälle, että se vastustaa uskonnonvapauden lähempää määrittelyä hallitusmuodossa”. Liiton mielestä hallitusmuodon säädökset on korjattava pääpiirteissään siten kuin Pauli Noppa esitti 1973 valtiosääntökomitealle tutkielmassaan "Uskonnonvapaus ja valtion suhde kirkkoon valtiosääntöä uudistettaessa".


title: Edvard Hanell

text: Edvard Fritjof Hanell (1. toukokuuta 1894 Tornio – 8. huhtikuuta 1947 Jyväskylä) oli suomalainen kenraaliluutnantti. Hän johti välirauhan aikana 1940–1941 Salpalinjan linnoitusketjun rakentamista. Hän toimi myös Sotakorkeakoulun johtajana 1933–1939, niin sanotun Haminan ryhmän komentajana Viipurinlahden taistelun yhteydessä talvisodan viimeisten päivien aikana sekä Suomen yleisesikunnan väliaikaisena päällikkönä maaliskuusta kesäkuuhun 1940 ja jatkosodan alkuvaiheessa kesäkuusta 1941 helmikuuhun 1942.


title: Edvard Hanell

text: Hanellin vanhemmat olivat tullinhoitaja Edvard Fritjof Hanell ja Wendla Emilia Andersson. Hänet vihittiin avioliittoon vuonna 1918 Eva Ingehorg Renvaldin kanssa. Hän kävi viisi luokkaa Helsingin Suomalaista Yhteiskoulua ja kirjoitti ylioppilaaksi Helsingin uudesta ruotsalaisesta yhteiskoulusta vuonna 1912 ja liittyi Nylands Nationiin. Hän jatkoi opintojaan Teknillisen korkeakoulun konerakennusosastolla vuosina 1912–1914 ja suoritti insinööritutkinnon 1. osan keväällä vuonna 1914. Hän suoritti opintomatkan Englantiin vuonna 1919. Ranskan sotakorkeakoulun hän suoritti vuosina 1926–1928.


title: Edvard Hanell

text: Hän liittyi yhtenä ensimmäisten vapaaehtoisten joukkoon, joiden päämääränä oli Saksassa sotilaskoulutusta antava Pfadfinder-kurssi, joka järjestettiin Pohjois-Saksassa sijaitsevalla Lockstedter Lagerin harjoitusalueella. Leirille hän ilmoittautui 8. maaliskuuta 1915. Hänet sijoitettiin joukon 1. komppaniaan, josta hänet siirrettiin Jääkäripataljoona 27:n pioneerikomppaniaan 31. elokuutakuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Schmardenissa sekä Aa-joella. Hän suoritti Libaussa vuonna 1917 sotakoulun A-kurssin.


title: Edvard Hanell

text: Hän astui Suomen armeijan palvelukseen 11. helmikuuta 1918 kapteeniksi ylennettynä ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan komppanianpäälliköksi Jääkäripioneeripataljoonan 2. komppaniaan, josta hänet siirrettiin 19. maaliskuuta 1918 alkaen 2. Jääkärirykmentin 4. jääkäripataljoonan komentajaksi. Hän johdatti pataljoonansa sisällissodassa taisteluihin Kalevankankaalla, Tampereella, Rajamäellä, Tarpilassa ja Raivolassa. Hän haavoittui lievästi Kalevankankaan taistelussa 28. maaliskuuta 1918.


title: Edvard Hanell

text: Hänet siirrettiin juuri ennen sodan loppumista 10. toukokuuta 1918 Päämajan kenraaliohjaamoon, mutta siirrettiin pian päämajan lakkauttamisen johdosta toimistopäälliköksi Yleisesikunnan koulutusosastolle. Hän toimi tämän osaston tultua 13. elokuuta 1918 siirretyksi Armeijan päällikön esikuntaan (myöhempi nimi Sotaväen päällikön esikunta) koulutusosaston päällikkönä, josta tehtävästä hänet siirrettiin 24. maaliskuuta 1920 alkaen 1. Divisioonan esikuntapäälliköksi ja 9. tammikuuta 1925 alkaen Uudenmaan rykmentin komentajaksi, josta hänet nimitettiin 1. heinäkuuta 1933 Sotakorkeakoulun johtajaksi sekä samalla sotakoulujen tarkastajaksi. Hän hoiti myös lyhyitä viransijaisuuksia 1. Divisioonan komentajana.


title: Edvard Hanell

text: Talvisotaan Hanell osallistui ylimääräisten harjoitusten (YH) aikaan Ryhmä H:n komentajana, ja myöhemmin hän oli ylipäällikön henkilökohtaisessa käytössä erikoistehtäviin. Sodan loppuvaiheessa hän sai komentajuuden Haminan torjuntaryhmästä. Välirauhan aikana hän toimi linnoitustöiden johtajana ja Päämajan Yleisesikunnan väliaikaisena päällikkönä, josta hänet lähetettiin takaisin johtamaan linnoitustöitä lähenevän sodanuhkan takia.


title: Edvard Hanell

text: Jatkosodan sytyttyä hän oli edelleen johtamassa linnoitustöitä, mutta siirrettiin sotatoimien päästessä paremmin käyntiin Päämajan Yleisesikunnan vara päälliköksi, josta hänet komennettiin vuonna 1942 jälleen linnoitustöihin, jossa hän olikin aina sodan päättymiseen saakka suoraan Päämajan alaisuudessa. Hanell erosi vakinaisesta palveluksesta sodan jälkeen joulukuussa 1944 ja siirtyi Jyväskylään Wilh. Schaumanin vaneritehtaan toimitusjohtajaksi. Hän kuoli muutamaa vuotta myöhemmin. Hänet on haudattu Espooseen.


title: Edvard Hanell

text: Hän toimi pioneeriopin tuntiopettajana Kadettikoulussa vuosina 1919–1926 ja Sotakorkeakoulussa vuosina 1924–1926 ja 1929–1930 sekä Suojeluskuntain päällystökoulussa vuosina 1924–1925 ja 1929–1933: Hän toimi myös pioneeriopin opettajana erilaisilla kursseilla ja laati koulutussuunnitelman pioneeriopille. Helsingin suojeluskuntapiirin pioneerikomppaniassa hän toimi opettajana vuosina 1930–1933.


title: Edvard Hanell

text: Hän otti osaa armeijan edustajana Ruotsin syysmanöövereille vuonna 1923. Hänet komennettiin seuraamaan Ruotsin sotakorkeakoulun kesäkenttäharjoituksia vuonna 1934 ja tutustumaan Saksan sotakorkeakouluun, sekä muihin sotakouluihin ja joukko-osastoihin vuonna 1937. Hän toimi sotaylioikeuden sotilasjäsenenä vuosina 1930–1939 ja 1. Divisioonan kunniatuomioistuimen puheenjohtajana vuosina 1932–1933 sekä Upseeriliiton puheenjohtajana vuonna 1933. Kenttäratsastusseuran puheenjohtajana hän toimi vuosina 1935–1938 ja Sotilasaikakauslehden toimituskunnan jäsenenä vuosina 1921–1925 ja 1930–1935 sekä Suomen ratsastajainliiton liittovaltuuston puheenjohtajana vuodesta 1938 alkaen. Sotakouluopetusta järjestämään asetetun toimikunnan jäsenenä hän toimi vuonna 1919 ja puheenjohtajana Muistiopas-komiteassa vuonna 1934 sekä oli mukana sotakoulujen johtosääntöjä laatimaan asetetussa toimikunnassa vuonna 1934. Armeijan teknillistä asiantuntemusta selvittelemään määrätyssä toimikunnassa hän istui vuonna 1935 ja upseerikoulutuksen kulun järjestelyä käsitelleessä komiteassa vuosina 1936–1937.


title: Sherwoodin luku

text: Sherwoodin luku on aineensiirrossa käytetty dimensioton suure. Se kuvaa konvektiivisen ja diffuusivisen aineensiirron suhdetta. Luku on saanut nimensä yhdysvaltalaisen Thomas Kilgore Sherwoodin mukaan.


title: Sherwoodin luku

text: Sherwoodin luku määritellään


Sherwoodin luku


title: Sherwoodin luku

text: missä Km on aineensiirtokerroin, Lc on karakteristinen pituus ja D on diffuusiokerroin.


title: Luettelo Pas-de-Calais’n kunnista

text: Tämä on luettelo Pas-de-Calais’n departementin kunnista Ranskassa. Departementissa on 894 kuntaa.


title: Carol Cleveland

text: Carol Cleveland (s. 13. tammikuuta 1942 Lontoo) on brittiläinen näyttelijä, joka on tunnettu erityisesti osuudestaan sketsisarjassa "Monty Pythonin lentävä sirkus".


title: Carol Cleveland

text: Cleveland syntyi Lontoossa. Hänen perheensä muutti Yhdysvaltoihin hänen ollessaan pieni, ja hän varttui Texasissa sekä Kaliforniassa. Perhe palasi takaisin Lontooseen vuonna 1960.


title: Carol Cleveland

text: Cleveland esiintyi 30:ssa "Monty Pythonin" 45:stä jaksosta. Lisäksi hän esiintyi Python-elokuvissa (mm. "Monty Pythonin hullu maailma") sekä muissa brittikomedioissa, muun muassa Spike Milliganin kanssa. Nykyään hän esittää omaa yhden hengen show'taan "Carol Cleveland Reveals All".


title: Luettelo Ornen kunnista

text: Tämä on luettelo Ornen departementin kunnista Ranskassa. Departementissa on 500 kuntaa.


title: The Shadow

text: The Shadow on yhdysvaltalaisen populaarikulttuurin hahmo, joka suoritti ensiesiintymisensä radiossa 31. heinäkuuta 1930. Myöhemmin hahmo on esiintynyt myös kirjallisuudessa, sarjakuvissa ja elokuvissa.


title: The Shadow

text: The Shadow luotiin alun perin kertojahahmoksi "Detective Story Hour" -radiosarjaan, joka taas oli puolestaan luotu markkinoimaan Street & Smithin kustantamaa "Detective Story Magazine" -pulplehteä. Oman lehtensä hahmo sai huhtikuussa 1931, jolloin ilmestyi "The Shadow Magazinen" ensimmäinen numero. The Shadow'n nimeä kantava radiosarja puolestaan aloitti 26. syyskuuta 1937 pääosassaan Orson Welles. Radiosarja päättyi 26. joulukuuta 1954.


title: The Shadow

text: The Shadow, oikealta nimeltään Lamont Cranston, on oikeudenpuolustaja. Radiosarjassa hänellä on kyky muuttua näkymättömäksi. Pulp-lehdessä häneltä tämä kyky puuttui, lukuun ottamatta viimeisiä lehden vuonna 1949 ilmestyneitä numeroita. Sitä ennen hänet kuvataan naamioitumisen mestarina.


title: Röntgentutkimus

text: Röntgentutkimus tarkoittaa säteilyn käyttöä esineiden ja elävien eliöiden kuvantamiseksi sekä ilmiöiden ja aineiden mittaamiseksi. Menetelmä perustuu röntgensäteilyn absorbtioon tai sähkömagneettisen säteilyn emitoitumiseen röntgensäteilyn vaikutuksesta. Joitain röntgentutkimuksia tehdään mittaamalla suoraan kohteen lähettämää röntgensäteilyä. Joskus myös gammasäteilyllä kuvattuja radiografisia tutkimuksia nimitetään röntgentutkimuksiksi, vaikka fysikaalisesti kyseessä ei ole sama asia. Röntgenkuva on perinteisesti kohteen vaimentaman säteilyn muodostama varjokuva. Röntgendiffraktiossa kuvan muodostaa tutkittavan kohteen sirontakuvio ja röntgenflueresenssispektrokopiassa tutkitaan kohteen emitoitoivaa sähkömagneettista spektriä, kun kohdetta sädetetään röntgensäteillä. Avaruustutkimuksessa kuvataan suoraan avaruuden lähettämää röntgensäteilyä, ilman kuvaajan omaa röntgenlähdettä.


title: Röntgentutkimus

text: Röntgentutkimuksen aloitti saksalainen Wilhelm Röntgen keksiessään röntgensäteilyn. Röntgensäteet saivat poikkeuksellisen innokkaan vastaanoton niin tieteilijöiden kuin maallikoiden keskuudessa. Uudesta säteilystä kehitettiin nopeasti lääketieteellisiä sovelluksia. Myös röntgendiffraktio keksittiin pian röntgensäteiden löytymisen jälkeen.


title: Röntgentutkimus

text: Röntgentutkimus jaotellaan säteilyturvallisuuskeskuksessa lääketieteelliseen kuvantamiseen ja teolliseen radiografiaan. Lääketieteellisiä tutkimuksia arvioidaan tehtävän maailmassa noin 5 miljardia tutkimusta vuodessa.


title: Röntgentutkimus

text: Röntgentutkimus perustuu lääketieteessä sähkömagneettisen säteilyn kykyyn läpäistä eri tavalla raskaita ja kevyitä atomeita. Lääketieteellisessä kuvauksessa rasvakudos ja ilmapitoinen keuhkokudos läpäisevät säteitä hyvin, ja ne näyttävät röntgenkuvissa tummilta, kun taas esimerkiksi luukudos absorboi (imee) paljon sähkömagneettista säteilyä eikä laske niitä läpi, jolloin luut näyttävät röntgenkuvissa vaaleilta.


title: Röntgentutkimus

text: Röntgentutkimuksen periaatteen keksi saksalainen Wilhelm Röntgen vuonna 1895. Hän tajusi, että löytämillään säteillä pystyi valottamaan filmin. Hän sai löydöstään maailman ensimmäisen Nobelin fysiikanpalkinnon vuonna 1901, mutta suhtautui löytämäänsä säteilyyn vaatimattomasti. Röntgenin löytö aiheutti pienen vallankumouksen fysiikan alalla, ja useat tieteilijät aloittivat sen tutkimisen. Löytö sai poikkeuksellisen innokkaan vastaanoton niin tieteilijöiden kuin maallikoiden keskuudessa.


title: Röntgentutkimus

text: Röntgenin keksintö omaksuttiin hämmästyttävän nopeasti lääketieteeseen. Menetelmää käytettiin ensimmäisen kerran Yhdysvalloissa vain alle kuukausi sen jälkeen, kun Röntgen oli julkaissut säteilystä kertovan artikkelin. Eddie McCarthy sai kunnian olla ensimmäinen potilas, jolla röntgensäteitä käytettiin diagnostiseen tarkoitukseen. McCarthy oli murtanut ranteensa luisteluonnettomuudessa järven jäällä.


title: Röntgentutkimus

text: Keksijä Thomas Edison kiinnostui myös röntgensäteilystä luettuaan Yhdysvalloissa Wilhelm Röntgenin artikkelin. Thomas Edison keksi, että scheeliitti fluerisoi röntgensäteilyä paljon kirkkaammin kuin Röntgenin käyttämä platinasyanidi Pt(CN). Havaintonsa pohjalta Edison rakensi maailman ensimmäisen kaupallisen läpivalaisulaitteen, joka kuitenkin altisti katselijan silmät suoralle säteilylle. Edison menetti melkein näkönsä työskennellessään ahkerasti läpivalaisun kanssa. Lisäksi hänen apulaisensa Clarence Dally sairastui säteilysairauteen ja myöhemmin syöpään oltuaan paljon koekaniinina Edisonin läpivalaisuprojektissa. Kauhistunut Edison lopetti työnsä röntgensäteilyn kanssa näiden henkilökohtaisten menetyksien takia.


title: Röntgentutkimus

text: Vuonna 1912 Walter Friedrich ja Paul Knipping toteuttivat yhteistyönä ensimmäisen röntgendiffraktiotutkimuksen. Röntgendiffraktiokuvauksia alettiin nopeasti käyttää apuvälineenä kemian, geologian, metallurgian ja biologian tutkimisessa. Röntgendiffraktio perustui Max von Lauen oivallukseen, että röntgensäteilyn hilavakio on kiteen ionien atomitason etäisyyksien suuruusluokkaa ja täten röntgensäteet diffraktoituvat kiteistä.


title: Röntgentutkimus

text: Röntgenkuvauksen kehittyessä ensimmäisen maailmansodan jälkeen alalle alkoi kehittyä jo aiemmin kehitetyn läpivalaisun lisäksi muita erikoistuvia tekniikoita, kuten varjoainekuvaukset barium- tai jodivarjoaineen kanssa. Ensimmäisiä leikekuvauksia ja myöhemmin kolmiulotteisia kuvauksia tarjosi tomografiatekniikat. Tietokonekerroskuvausten avulla päästään nykyisin lähes patologisen näytteen tarkkuuteen joissain keuhkojen sairauksissa. Ruotsalaisen radiologin, Sven Ivar Seldingerin vuonna 1953 kuvaama katetriröntgenkuvaus erikoistui nykyiseksi verisuonten varjoainekuvaukseksi.


title: Röntgentutkimus

text: 1900-luvun lopulla ja 2000-luvun alussa suurimmat muutokset lääketieteellisessä röntgentutkimuksessa ovat tapahtuneet ilmaisintekniikassa ja digitaalisen radiografian tietokoneiden ohjelmistoissa. Parannukset ovat mahdollistaneet entistä nopeammat kuvaukset, pienemmät potilasannokset ja paremman kuvanlaadun. Nykyisin on suurimmaksi osaksi siirrytty röntgenfilmien käytöstä digitaaliseen kuvantamiseen. Ensimmäinen filmitön järjestelmä oli kuvalevyjärjestelmä CR-kaseteille (Computed radiography). Järjestelmässä kuva muodostuu filmin sijaan uudelleenkäytettävälle kuvauslevylle, joka luetaan CR-luentakoneella optisesti. Tuorein menetelmä röntgenkuvauksessa on suoradigitaalinen järjestelmä (Direct radiography, DR). DR-järjestelmissä kuvalevyilmaisin siirtää kuvan suoraan tietokoneelle ihmissilmän katseltavaksi.


title: Röntgentutkimus

text: Suomessa tehdään vuosittain noin 3,9 miljoonaa röntgentutkimusta ja lisäksi noin 1,3 miljoonaa tavanomaista hammaskuvausta ja lähes 200 000 hampaiden panoraamakuvausta. Maailmassa tehdään yhteensä arvioiden mukaan ainakin 5 miljardia röntgentutkimusta vuodessa. Molemmissa luvuissa on otettu huomioon kaikki säteilytutkimukset, ei pelkästään perinteiset röntgenkuvaukset. Eniten tehdään keuhkojen ja luuston röntgentutkimuksia. Hammaskuvia otetaan myös paljon, mutta annos potilasta kohden on pieni. Eniten säteilyä saadaan muista tutkimuksista kuin perinteisistä röntgenkuvauksista. Angiografiatutkimuksista ja erilaisista hoitotoimenpiteistä, kuten tukkeutuneen verisuonen avauksesta voi koitua suuri annos potilaalle. Niistä aiheutuva annos voi olla jopa satoja millisievertejä tutkimusta kohti. Myös tietokonetomografiatutkimuksissa annos voi olla suuri.